Atemmufoɔ 3 ASCB - मत्ती 3 NCA\n1Awurade gyaa aman bi wɔ asase no so a na ɔnam so pɛ sɛ ɔsɔ Israelfoɔ a wɔnkɔɔ Kanaan ko no bi da hwɛ. 2Ɔyɛɛ saa de kyerɛɛ Israel nkyirimma a wɔnkɔɔ ɔko da no sɛdeɛ wɔbɛnya akodie ho nimdeɛ. 3Saa aman no nie: Filistifoɔ (wɔn a na wɔhyɛ Filistifoɔ ahemfo baanum bi ase no), Kanaanfoɔ nyinaa, Sidonfoɔ, Hewifoɔ a na wɔte Lebanon bepɔ no so firi Baal Hermon bepɔ ho de kɔsi Lebo Hamat. 4Wɔgyaa saa nkurɔfoɔ yi de sɔɔ Israelfoɔ no hwɛeɛ, pɛɛ sɛ wɔhunu sɛ wɔbɛdi mmara a Awurade nam Mose so hyɛ maa wɔn agyanom no so anaa.\n5Enti, Israelfoɔ no tenaa Kanaanfoɔ, Hetifoɔ, Amorifoɔ, Perisifoɔ, Hewifoɔ ne Yebusifoɔ no mu. 6Na wɔdii wɔn ho awadeɛ. Israelfoɔ mmammarima no warewaree wɔn mmammaa ɛnna wɔde Israelfoɔ mmammaa nso maa wɔn mmammarima awadeɛ. Na Israelfoɔ no somm wɔn anyame.\nOtniel Bɛyɛ Israel So Ɔtɛmmufoɔ\n7Israelfoɔ no yɛɛ deɛ ɛyɛ Awurade ani so bɔne. Wɔn werɛ firii Awurade wɔn Onyankopɔn, na wɔsomm Baalim ahoni ne Asera afɔrebukyia. 8Awurade abufuo mu yɛɛ den tiaa Israel enti, ɔde wɔn hyɛɛ Aramhene Kusan-Risataim nsam. Na Israelfoɔ yɛɛ Kusan-Risataim nkoa mfirinhyia nwɔtwe.\n9Nanso, Israelfoɔ su frɛɛ Awurade no, ɔyii ɔbarima bi sɛ ɔgyefoɔ maa wɔn. Ne din ne Otniel a ɔyɛ Kaleb nua kumaa Kenas babarima. 10Awurade honhom baa ne so, enti ɔbɛyɛɛ Israel ɔtemmufoɔ. Ɔko tiaa Aramhene Kusan-Risataim na Awurade maa Otniel dii ne so nkonim. 11Enti, asomdwoeɛ baa asase no so mfirinhyia aduanan. Na Kenas babarima Otniel wuiɛ.\nEhud Bɛyɛ Israel So Ɔtemmufoɔ\n12Bio, Israelfoɔ no yɛɛ deɛ ɛyɛ Awurade ani so bɔne, na ɛno enti, Awurade de tumi hyɛɛ Moabhene Eglon nsa ma ɔdii Israel so. 13Eglon boaboaa Amonfoɔ3.13 Na Amonfoɔ yɛ Lot asefoɔ (1 Mose 19.38). Na Amalekfoɔ nso yɛ Esau asefoɔ (1 Mose 36.12,16). Na wɔbɛn Israel, nanso na wɔyɛ Israelfoɔ atamfoɔ kɛseɛ. ne Amalekfoɔ ano ma wɔbɛkaa ne ho na wɔkɔto hyɛɛ Israelfoɔ so. Wɔdii wɔn so, faa kuropɔn Yeriko. 14Israelfoɔ no somm Moabhene Eglon mfirinhyia dunwɔtwe.\n15Nanso Israelfoɔ no su frɛɛ Awurade bio no, Awurade maa wɔn ɔgyefoɔ. Ne din ne Ehud, Gera babarima a ɔyɛ abenkumma na ɔfiri Benyamin abusuakuo mu. Israelfoɔ no somaa Ehud sɛ ɔmfa wɔn apeatoɔ sika nkɔma Moabhene Eglon. 16Enti, Ehud bɔɔ sekan anofanu a ne tenten yɛ nsateakwaa dunwɔtwe. Ɔde hyɛɛ ne srɛ nifa ho de siee nʼatadeɛ mu. 17Ɔde apeatoɔ sika no brɛɛ Eglon a wayɛ kɛse twɔfee no. 18Ɔde sika no maa no wieeɛ no, Ehud gyaa wɔn a na wɔso sika no kwan ma wɔkɔɔ fie. 19Nanso, ɛberɛ a Ehud duruu aboɔ ahoni a ɛbɛn Gilgal no, ɔsane nʼakyi baa Eglon nkyɛn bɛka kyerɛɛ no sɛ, “Mewɔ kokoamsɛm bi meka kyerɛ wo.” Enti ɔhene no maa nʼasomfoɔ no nyinaa yɛɛ dinn na ɔmaa wɔn nyinaa firii ɛdan mu hɔ.\n20Afei, Ehud kɔɔ Eglon nkyɛn. Na ɔte aborɔsan dan bi a emu dwoɔ mu. Ehud ka kyerɛɛ no sɛ, “Mewɔ asɛm bi a ɛfiri Onyankopɔn nkyɛn ka kyerɛ wo!” Ɛberɛ a ɔhene Eglon sɔre firii nʼakonnwa mu ara pɛ, 21Ehud de ne nsa benkum twee sekan a ɔde ahyɛ ne srɛ nifa ho no de wɔɔ ɔhene no yafunu mu. 22Sekan no kɔɔ akyiri kɔsii sɛ nʼabona no mpo wuraa ɔhene no sradeɛ mu maa ɛso kataeɛ. Enti, Ehud gyaa sekan no wɔ yafunu no mu maa ne nsono tu guiɛ. 23Afei, Ehud totoo apono no mu foroo agyanan dan no, faa ne nsuseneeɛ no mu dwane kɔeɛ.\n24Ehud kɔeɛ akyi no, ɔhene asomfoɔ no baa hɔ bɛhunuu sɛ, apono a ɛkɔ aborɔsan no so no, wɔatoto mu. Na wɔdwene sɛ ɔwɔ agyananbea hɔ, 25enti, wɔtwɛneeɛ. Wɔtwɛneeɛ ara na ɔhene no mma no, ɛhaa wɔn ma wɔkɔpɛɛ safoa bi. Na wɔbuee ɛpono no, wɔhunuu sɛ wɔn wura awu da fam.\n26Ɛberɛ a asomfoɔ no retwɛn no, Ehud dwane faa aboɔ ahoni no so a ɔrekɔ Seira. 27Ɔduruu Efraim bepɔ asase no so no, Ehud hyɛnee totorobɛnto kyerɛɛ ɔman no sɛ wɔmfa akodeɛ mmra. Enti, ɔdii Israelfoɔ kuo bi anim sianee bepɔ no.\n28Ɔka kyerɛɛ wɔn sɛ, “Monni mʼakyi. Awurade ama moadi Moabfoɔ a wɔyɛ mo atamfoɔ no so nkonim.” Enti, wɔtu dii nʼakyi. Israelfoɔ no faa asubɔnten Yordan baabi a ɛhɔ nnɔ a wɔfiri Moab tware. Ɛno enti na obiara ntumi mfa hɔ ntwa Asubɔnten no. 29Wɔto hyɛɛ Moabfoɔ no so. Wɔkunkumm wɔn nnɔmmarima no bɛyɛ ɔpedu. Wɔn mu biara antumi annwane. 30Enti, Israelfoɔ dii Moabfoɔ so nkonim saa ɛda no, na asomdwoeɛ baa asase no so mfirinhyia aduɔwɔtwe.\nSamgar Bɛyɛ Israel So Ɔtemmufoɔ\n31Ehud akyi no, Anat babarima Samgar gyee Israelfoɔ. Ɔde nantwika abaa kumm Filistifoɔ aha nsia.\nASCB : Atemmufoɔ 3


2 Ná Naomi kunu wɔ obusuani+ ɔdefo+ bi a ne din de Boas;+ ná ofi Elimelek abusua mu. 2 Bere bi akyi no, Moabni Rut ka kyerɛɛ Naomi sɛ: “Ma menkɔ obiara a menya n’anim dom afuw mu nkodi n’akyi nsesaw+ nnɔbae a wɔatwa awie no ase.” Na ɔka kyerɛɛ no sɛ: “Me ba, kɔ.” 3 Ɛnna ɔkɔ kodii wɔn a wɔretwa nnɔbae no akyi kɔsesaw ase.+ Baabi a okopuei no, na ɛhɔ yɛ Elimelek+ busuani Boas+ afuw mu. 4 Na hwɛ, Boas fi Betlehem bae, na sɛ ɔka kyerɛ adwumayɛfo no sɛ: “Yehowa nka mo ho”+ a, na wɔn nso agye so sɛ: “Yehowa nhyira wo.”+ 5 Ɛnna Boas+ bisaa aberante a ɔhwɛ adwumayɛfo no so no sɛ: “Saa ababaa yi fi he?” 6 Aberante a ɔhwɛ adwumayɛfo no so no buae sɛ: “Ababaa no yɛ Moabni+ a ɔne Naomi fi Moab asase so bae no.+ 7 Ɔbɛkae sɛ, ‘Mesrɛ wo, ma minni adwumayɛfo no akyi na mensesaw+ nnɔbae no ase.’ Enti ɔbae, na wagyina ne nan so fi anɔpa de abesi sesɛɛ, na afei na watena ase kakra.”+ 8 Akyiri yi, Boas ka kyerɛɛ Rut sɛ: “Me ba, tie nea mereka yi. Mfi ha nkɔ baabiara,+ nkɔ afuw foforo biara mu nkɔsesaw nnɔbae ase; di me mmaawa yi akyi.+ 9 Hwɛ di wɔn akyi fa afuw no fã a wɔretwa no. Maka akyerɛ mmerante no sɛ wɔmmfa wɔn nsa nnka+ wo. Sɛ osukɔm de wo a, nom nsu a mmerante no bɛkɔ akɔsaw no bi.”+ 10 Ɛnna ɔde n’anim butuw fam+ kae sɛ: “Ɛyɛɛ dɛn na ɔhɔho te sɛ me,+ me ho asɛm ahia wo na manya w’anim dom yi?” 11 Na Boas nso ka kyerɛɛ no sɛ: “Nea wo kunu wu akyi woyɛ maa w’ase no,+ mate+ ne nyinaa, sɛnea woagyaw wo papa ne wo maame ne w’abusuafo hɔ abɛtena asase yi so, baabi a wunnim hɔ da.+ 12 Yehowa nhyira wo nea woyɛ biara mu,+ na Yehowa, Israel Nyankopɔn a woabɛhyɛ ne ntaban ase+ no mma wo akatua pa.”+ 13 Na ɔkae sɛ: “Me wura, ma minnya w’anim dom daa. Woakyekye me werɛ, na woaka asomdwoe nsɛm akyerɛ w’abaawa,+ nso menyɛ wo mmaawa no mu bi mpo.”+ 14 Eduu adidibere no, Boas ka kyerɛɛ no sɛ: “Twiw bɛn ha bedidi+ na fa wo paanoo bɔ bobe nsu no mu bi.” Enti ɔkɔtenaa adwumayɛfo no nkyɛn. Na ɔmaa no nkyewe,+ na ɔwe mee ma ebi kae. 15 Afei ɔsɔree sɛ ɔrekɔsesaw+ nnɔbae no ase. Ɛnna Boas ka kyerɛɛ ne mmerante no sɛ: “Momma ɔnsesaw bi na mma obiara nnteetee+ no. 16 Munyiyi nnɔbae no nso bi ngu fam mma ɔnsesaw,+ na monnteɛteɛ no.” 17 Na ɔsesaw nnɔbae wɔ afuw no mu kosii anwummere;+ ɔboroo+ nea wasesaw no, na onyaa atoko bɛyɛ efa+ biako. 18 Ɛnna ɔfa kɔɔ fie, na n’ase huu nnɔbae a onyae no. Na ɔde aduan a odii wɔ afuw mu ma ɛkae no+ maa no. 19 Ɛnna n’ase bisaa no sɛ: “Ɛhe na wokɔsesaw nnɔbae nnɛ, na ɛhe na wokɔyɛɛ adwuma? Nhyira nka onipa a ɔdom wo no.”+ Ɔkyerɛɛ n’ase no faako a ɔkɔsesaw nnɔbae no, na ɔkae sɛ: “Ɔbarima a mekɔɔ n’afuw mu nnɛ no din de Boas.” 20 Na Naomi ka kyerɛɛ ne sew no sɛ: “Yehowa a ɔda adɔe+ adi kyerɛ ateasefo ne awufo+ no nhyira no.”+ Na Naomi ka toaa so sɛ: “Ɔbarima no yɛ yɛn ho nipa.+ Ɔyɛ obusuani a obetumi agye yɛn.”+ 21 Na Moabni Rut kae sɛ: “Ɔsan ka kyerɛɛ me sɛ ‘Di m’adwumayɛfo no akyi kosi sɛ wobetwa me nnɔbae no nyinaa awie.’”+ 22 Ɛnna Naomi+ ka kyerɛɛ ne sew+ Rut sɛ: “Me ba, eye sɛ wo ne ne mmabaa no bɛyɛ adwuma na obi ankɔhaw wo wɔ afuw foforo bi mu.”+ 23 Enti odii Boas mmabaa no akyi sesaw nnɔbae ase kosii sɛ wotwaa atoko+ ne awi no wiei. Na ɔkɔɔ so ne n’ase no tenae.+


Yosua 18 AKCB - Matteus 18 LB\n1Afei a asase no abedi Israelfo nsam no, Israelfo nyinaa boaa wɔn ho ano wɔ Silo18.1 Silo a efi Yerusalem kɔ hɔ no yɛ kilomita aduanan no bɛyɛɛ amanyɛsɛm ne gyidi som man wɔ Israel. Na Ahyiae Ntamadan no si hɔ ara kosii Samuel bere so (1 Sam 4.1-11) a wɔde kɔɔ Gibeon (1 Be 21.29). na wosii hyiadan. 2Nanso na aka mmusuakuw ason a wɔmfaa wɔn kyɛfa no mmaa wɔn ɛ.\n3Enti Yosua bisaa wɔn se, “Moretwɛn akosi da bɛn ansa na moafa asase no nkae a Awurade, mo agyanom Nyankopɔn de ama mo no? 4Munyi nnipa baasa mfi abusuakuw biara mu na mɛsoma wɔn ama wɔakɔsra baabi a wonnii hɔ so no. Wɔsan ba a, wɔbɛkyerɛw nea wohui agu krataa so akyerɛ me sɛnea wɔbɛkyekyɛ agyapade no. 5Akwansrafo no bɛkyekyɛ asase no mu ason, na wɔmmfa Yuda asase a ɛda anafo fam ne Yosef asase a ɛwɔ atifi fam no nka ho. 6Afei, mɛbɔ ntonto a ɛho tew wɔ Awurade, yɛn Nyankopɔn anim, apɛ baabi a wɔde bɛma abusuakuw biara. 7Nanso Lewifo no rennya asase biara. Wɔn dwumadi sɛ Awurade asɔfo no bɛyɛ wɔn agyapade. Na Gad ne Ruben mmusuakuw ne Manase abusuakuw fa no nso nnya asase no bi bio, efisɛ wɔanya wɔn agyapade a Mose a ɔyɛ Awurade somfo de maa wɔn wɔ Asubɔnten Yordan apuei fam no dedaw.”\n8Mmarima a wɔrekosusuw asase no rebɛkɔ no, Yosua hyɛɛ wɔn sɛ, “Monkɔkyekyɛ asase no, na monsan mfa nea muhui ho nsɛm a moakyerɛw agu krataa so mmrɛ me, na menam ntontobɔ kronkron a wɔbɛbɔ no Awurade anim wɔ Silo no so de asase no bɛma mmusuakuw no.” 9Mmarima no yɛɛ sɛnea wɔhyɛɛ wɔn no, kyekyɛɛ asase no nyinaa mu ason, kyerɛw nkurow a ɛwɔ asase no nkyekyɛ mu biara so. Wɔsan kɔɔ Yosua nkyɛn wɔ Silo atenae hɔ.\n10Silo hɔ na Yosua bɔɔ ntonto kronkron wɔ Awurade anim de pɛɛ asasetaw a ɛsɛ sɛ abusuakuw biara fa.\n11Asase no nkyekyɛ mu a edi kan no kɔɔ mmusua a ɛwɔ Benyamin abusuakuw no nsam. Na ɛda nsase a wɔde maa Yuda ne Yosef mmusuakuw no ntam.\n12Atifi fam hye no fi Asubɔnten Yordan kɔ Yeriko nsian no atifi, na afei, afa bepɔw mantam ne Bet-Awen sare so akɔ atɔe fam. 13Ɔhye no fi hɔ kɔ Lus (a ɛyɛ Bet-El) wɔ anafo fam, na ɛtoa so kɔ Atarot-Adar ne bepɔw atifi a ɛwɔ Bet-Horon Anafo wɔ anafo fam.\n14Afei ɔhye no fa anafo fam, nam bepɔw a anim hwɛ Bet-Horon wɔ atɔe fam no ntentenso, kosi Kiriat-Yearim, a ɛyɛ Kiriat-Baal akuraa; Yuda abusuakuw no nkurow no mu baako. Eyi ne atɔe fam hye.\n15Anafo fam hye no, fi Kiriat-Yearim mfikyiri. Efi hɔ fa atɔe fam kɔ Neftoa nsuwansuwa asuti ho, 16na asian akɔ bepɔw a ɛwɔ Hinom bon a ɛwɔ Refaim bon no atifi fam no ase. Ɛtoa so kɔ Hinom wɔ anafo fam, na atwam wɔ nsian a na Yebusifo te no anafo fam na akodu En-Rogel. 17Ɔhye no fi En-Rogel a ɛkɔ atifi fam, kosi En-Semes na atoa so akɔpem Gelilot a ɛne Adumim di nhwɛanim na afei asian akɔ Bohan a na ɔyɛ Ruben babarima no bo ho. 18Ɛtoa so fa nsian a ɛhwɛ Yordan Bon no atifi fam. Afei ɔhye no kɔ obon no mu, 19ɛkɔfa Bet-Hogla nsian no atifi fam na akɔpem Nkyene Po no atifi awiei ano a ɛyɛ Asubɔnten Yordan anafo fam abɔe.\n20Apuei fam hye no yɛ Asubɔnten Yordan.\nEyi ne agyapade a wɔde maa mmusua a wɔbɔ mu yɛ Benyamin abusuakuw no.\nNkurow A Wɔde Maa Benyamin\n21Nkurow a wɔde maa mmusua a wɔbɔ mu yɛ Benyamin abusuakuw na edidi so yi:\nYeriko, Bet-Hogla ne Emek-Kesis, 22Bet-Araba, Semaraim ne Bet-El, 23Awim, Para ne Ofra, 24Kefar-Amonai, Ofni ne Geba, nkurow dumien ne wɔn nkuraa.\n25Gibeon, Rama ne Beerot, 26Mispa, Kefira ne Mosa, 27Rekem, Yirpeel ne Tarala, 28Sela, Ha-Elef ne Yebusifo kuropɔn (a ɛyɛ Yerusalem), Gibea ne Kiriat-Yearim, nkurow dunan ne wɔn nkuraa.\nAKCB : Yosua 18


Hebrifo 11 - Nkwa Asem (NA-TWI) | Biblica América Latina\nHebrifo 11 - Nkwa Asem (NA-TWI)\n1Gyidi yɛ ahotoso a yɛwɔ wɔ nneɛma a yɛn ani da so ne nneɛma a yenhu ho adansedi mu. 2 Gyidi a na tetefo no wɔ nti na Onyankopɔn gyee wɔn too mu.\n3 Gyidi na ɛma yɛte ase sɛ ɛnam Onyankopɔn asɛm so na wɔbɔɔ wiase sɛnea ɛbɛma yɛahu sɛ wɔbɔɔ nea wohu fii nea wonhu mu.\n4 Gyidi nti na Habel bɔɔ afɔre a ɛsɔ ani kyɛn Kain de de maa Onyankopɔn no. Ne gyidi a ɔwɔ nti, Onyankopɔn buu no sɛ onipa trenee, efisɛ, n’akyɛde no sɔɔ Onyankopɔn ani. Esiane Habel gyidi a na ɔwɔ nti, ɛwom sɛ wawu de, nanso ɔda so kasa.\n5 Gyidi a na Henok wɔ nti, wɔfaa no kɔe a wanhu owu. Obiara anhu no, efisɛ, Onyankopɔn na ɔfaa no. Kyerɛwsɛm no ka se ansa na wɔrebɛfa Henok akɔ no, na wasɔ Onyankopɔn ani.\n6 Obiara a onni gyidi rentumi nsɔ Onyankopɔn ani. Ɛsɛ sɛ obiara a ɔba Onyankopɔn nkyɛn no nya gyidi sɛ Onyankopɔn te ase na ɔdom wɔn a wɔhwehwɛ no.\n7 Gyidi nti na ɛmaa Noah tee Onyankopɔn kɔkɔ a ɔbɔ faa daakye nneɛma a anka ɔrentumi nhu no ho no. Otiee Onyankopɔn yɛɛ adaka a emu na wogyee ɔne ne fifo nkwa. Ɛnam so ma obuu wiase fɔ enti onyaa gyidi mu trenee.\n8 Gyidi nti na bere a Onyankopɔn ka kyerɛɛ Abraham se ɔnkɔ asase a wahyɛ ho bɔ sɛ ɔde bɛma no so no, otiee, na ɔkɔe. Ogyaw ne man hɔ kɔe a na onnim baabi a ɔrekɔ. 9 Gyidi nti ɔtenaa asase a na Onyankopɔn ahyɛ no ho bɔ no so sɛ ɔhɔho. Ɔne Isak ne Yakob a Onyankopɔn hyɛɛ wɔn bɔ koro no ara bi tenaa ntamadan mu. 10 Nanso na Abraham retwɛn kurow kɛse bi a Onyankopɔn akyekyere a ne fapem rensɛe da mu akɔtena.\n11 Gyidi nti na Abraham yɛɛ agya wɔ ne nkwakoraa bere mu a, na ne yere Sara anyin yiye nti, na ɔnwo no. Ɔde ne ho too Onyankopɔn so sɛ obedi ne bɔhyɛ so. 12 Ɛwom sɛ na ɔregye nna awu, nanso n’asefo dɔɔso sɛ wim nsoromma ne mpoano anhwea.\n13 Gyidi mu na saa nnipa yi nyinaa wuwui. Ɛwom sɛ wɔn nsa anka bɔ a Onyankopɔn hyɛɛ wɔn no de, nanso wohuu no, akyirikyiri yɛɛ no atuu gye dii sɛ wɔyɛ ahɔho ne amamfrafo wɔ asase so. 14 Wɔn a wɔka saa no da no adi pefee sɛ wɔrehwehwɛ wɔn ankasa wɔn man.\n15 Wonnwen ɔman a wɔagyaw wɔ wɔn akyi no ho. Sɛ wɔyɛɛ no saa a, anka wobetumi anya kwan asan wɔn akyi akɔ hɔ. 16 Ɔman pa a ɛyɛ ɔsoro man no na wɔpere kɔ mu. Enti ɛnyɛ Onyankopɔn aniwu sɛ ɔma wɔfrɛ no wɔn Nyankopɔn, efisɛ, wasiesie ɔman bi ama wɔn.\n17 Gyidi a Abraham wɔ nti na ɛmaa Onyankopɔn maa Abraham de ne ba Isak kɔbɔɔ afɔre de sɔɔ no hwɛe. Abraham nko ara ne onipa a na Onyankopɔn ahyɛ no bɔ no, nanso na wasiesie ne ho sɛ, ɔde ne ba koro no bɛbɔ afɔre. 18 Na Onyankopɔn aka akyerɛ no se, “Ɛnam Isak so na w’ase atrɛw.” 19 Na Abraham bu no sɛ Onyankopɔn betumi anyan Isak afi owu mu nanso abebu mu no, onyanee no fii owu mu. 20 Gyidi nti na ɛmaa Isak hyiraa Yakob ne Esau maa wɔn daakye asetena.\n21 Gyidi nti na ɛmaa Yakob hyiraa Yosef mma no nyinaa ansa na ɔrewu no. Otwerii ne poma so na ɔsɔree Onyankopɔn.\n22 Gyidi nti na Yosef rebewu no, ɔka kyerɛɛ Israelfo se, wontu mfi Misraim na ɔhyɛɛ nea sɛ owu a wɔnyɛ n’amu no no.\n23 Gyidi nti na ɛmaa Mose awo akyi n’awofo de no siee abosom abiɛsa no. Wohuu sɛ na ne ho yɛ fɛ enti na wonsuro sɛ wobebu ɔhene no mmara so.\n24 Gyidi nti na Mose nyinii no wampɛ sɛ wɔbɛfrɛ no Farao babea ba no. 25 Na ɔpɛ sɛ ɔne Onyankopɔn mma behu amane sen sɛ obegye n’ani wɔ bɔne mu mmere tiaa bi. 26 Osusuwii sɛ, sɛ ohu amane ma Agyenkwa no a, eye sen agyapade a ɛwɔ Misraim nyinaa, efisɛ, na n’ani da ade pa bi so daakye.\n27 Gyidi nti na ɛmaa Mose tu fii Misraim a na onsuro ɔhene no abufuw. Omiaa n’ani sɛ ɔrensan n’akyi te sɛ nea wahu Onyankopɔn a obi nhu no no. 28 Gyidi nti na ɔhyɛɛ Twam Afahyɛ no ma wɔde mogya petee apon ho sɛnea ɛbɛyɛ a ɔsɛebɔfo no renkum Israelfo mmakan a wɔyɛ mmarima no.\n29 Gyidi nti na ɛmaa Israelfo no twaa Po Kɔkɔɔ no sɛnea wɔnam asase kesee so no. Misraimfo no pɛe sɛ wotwa bi no, nsu no bu faa wɔn so.\n30 Gyidi nti na Israelfo de nnansɔn twaa Yeriko afasu ho hyiae no, edwiriw gui. 31 Gyidi nti na wankum aguaman Rahab amfra wɔn a wonnye Onyankopɔn nni no, efisɛ, ogyee akwansrafo no fɛw so.\n32 Afei dɛn na menka? Bere pii nni hɔ sɛ mɛka Gideon, Barak, Samson, Yefta, Dawid ne Samuel ne adiyifo no ho asɛm. 33 Wɔnam gyidi so koo aman so dii nkonim. Wɔyɛɛ ade pa nyaa nea Onyankopɔn hyɛɛ wɔn ho bɔ no. Wɔkataa gyata ano, 34 dum ogyaframa, tetew wɔn ho fii nkrantewu ano. Na wɔyɛ mmerɛw nanso wɔyɛɛ den. Na wɔyɛ den akono, enti wodii wɔn atamfo so. 35 Ɛnam gyidi mu wonyanee mmea bi awufo maa wɔn. Afoforo bi a wɔpɛɛ ahofadi nso, wɔyɛɛ wɔn aninyaade, kum wɔn na daakye wɔanya asetena pa.\n36 Woguu afoforo anim ase, bɔɔ wɔn mmaa, na wɔkyekyeree ebinom de wɔn guu afiase. 37 Wosiw ebi abo. Wɔde sradaa paee ebinom mu abien, de sekan kum bi. Wokyinkyinii sɛ nnipa a nguan ne mmirekyi nhoma kata wɔn ho a wɔyɛɛ mmɔbɔ na wɔn ho guan wɔn na wohuu amane. 38 Wiase ne wɔn anni no yiye koraa. Wokyinkyinii sɛ atutenafo wɔ sare so ne mmepɔw so, abodan ne asase so abon mu. 39 Wodi eyinom nyinaa ho adanse pa wɔ wɔn gyidi ho nanso wɔn nsa anka bɔ a Onyankopɔn hyɛɛ wɔn no, 40 efisɛ, Onyankopɔn ayɛ nhyehyɛe a eye sen eyi na ɔrenkwati yɛn wɔ ne pɛyɛ mu.\nNA-TWI : Hebrifo 11


5 Nanso, ɔbarima bi a ne din de Anania, ne ne yere Safira nso tɔn agyapade bi, 2 na oyii nea wonyae no bi siei, a ne yere nso nim ho asɛm, na ɔde ne fã bi pɛ beguu asomafo no nan ase.+ 3 Na Petro kae sɛ: “Anania, dɛn nti na Satan+ apirim wo koma sɛ bedi atoro+ kyerɛ honhom kronkron+ na yi nea wunyae wɔ asase no ho no bi sie? 4 Bere dodow a na ɛwɔ wo nsam no, na ɛnyɛ wo dea anaa, na wotɔnee no, na ɛnna so nyɛ wo dea? Dɛn nti na wobɔɔ pɔw a ɛte saa wo komam? Onyankopɔn na woadi atoro+ akyerɛ no, na ɛnyɛ nnipa.”+ 5 Anania tee asɛm yi no ɔhwee ase wui.+ Na ehu+ kɛse kaa wɔn a wɔtee ho asɛm no nyinaa. 6 Na mmerante no sɔre de ntama kyekyeree+ no, na wɔsoaa no fii adi kosiee no. 7 Afei bɛyɛ nnɔnhwerew abiɛsa akyi no, ne yere bae a na onnim nea asi. 8 Petro ka kyerɛɛ no sɛ: “Ka kyerɛ me, so mo baanu tɔn asase no de gyee saa?” Ɔkae sɛ: “Yiw, yɛde gyee saa.” 9 Ɛnna Petro ka kyerɛɛ no sɛ: “Dɛn nti na mo baanu ayɛ adwene sɛ mobɛsɔ Yehowa honhom ahwɛ?+ Hwɛ! Wɔn a wokosiee wo kunu no anammɔn na ɛwɔ ɔpon ano no, na wɔbɛsoa wo akɔ.” 10 Amonom hɔ ara ɔhwee ne nan ase wui.+ Bere a mmerante no bae no, wohui sɛ wawu, na wɔsoaa no fii adi kosiee no, ne kunu nkyɛn. 11 Ɛnna ehu kɛse kaa asafo mũ no ne wɔn a wɔtee nsɛm yi nyinaa. 12 Bio nso, wɔnam asomafo no so yɛɛ nsɛnkyerɛnne ne anwonwade afoforo bebree wɔ nnipa no mu,+ na na wɔn nyinaa de koma koro wɔ Solomon abrannaa+ no so. 13 Nokwarem no, nnipa a aka no mu biara annya akokoduru amfa ne ho ammɔ wɔn;+ nanso, nkurɔfo kamfoo wɔn.+ 14 Nea ɛsen saa no, wɔn a wɔagye Awurade adi no kɔɔ so bɛkaa wɔn ho, mmarima ne mmea pii,+ 15 na mpo wɔde ayarefo baa abɔnten bɛtotoo mpa ne kɛtɛ so, sɛnea ɛbɛyɛ a sɛ Petro retwam a, anyɛ yiye koraa no ne sunsuma bɛtɔ wɔn mu bi so.+ 16 Afei, nnipa pii fi nkurow a atwa Yerusalem ho ahyia no mu bae, a wɔsõsõ ayarefo ne wɔn a ahonhom fĩ haw wɔn, na wɔsaa wɔn nyinaa yare. 17 Na ɔsɔfo panyin no ne wɔn a wɔka ne ho nyinaa, Sadukifo fekuw a na wɔwɔ hɔ saa bere no sɔree, na ahoɔyaw a ahyɛ wɔn mã+ nti, 18 wɔkyeree asomafo no de wɔn guu afiase.+ 19 Na anadwo no, Yehowa bɔfo+ buee afiase apon+ no de wɔn fii adi kae sɛ: 20 “Munsi kwan so nkɔ, na munkogyina asɔrefie hɔ, nkɔ so nka nkwa+ yi ho nsɛm nyinaa nkyerɛ nkurɔfo no.” 21 Wɔtee eyi no, wɔkɔɔ asɔrefie hɔ ahemadakye na wofii ase kyerɛkyerɛe. Na ɔsɔfo panyin no ne wɔn a wɔka ne ho no bedui no, wɔfrɛɛ Sanhedrin no ne Israel mma mpanyimfo bagua nyinaa behyiae,+ na wɔsoma kɔɔ afiase hɔ sɛ wɔnkɔfa wɔn mmra. 22 Nanso bere a awɛmfo no duu hɔ no, wɔanhu wɔn wɔ afiase hɔ. Enti wɔsan kɔbɔɔ amanneɛ, 23 kae sɛ: “Yehui sɛ wɔatoto afiase no nyinaa mu denneennen a awɛmfo no gyinagyina apon ano, nanso yebuei no yɛanhu obiara wom.” 24 Bere a asɔrefie hwɛfo ne asɔfo mpanyin no tee nsɛm yi no, wɔn adwene tu frae a wonnim nea nsɛm yi bɛkɔ akowie.+ 25 Afei ɔbarima bi bɛbɔɔ wɔn amanneɛ sɛ: “Hwɛ! Mmarima a mode wɔn guu afiase no wɔ asɔrefie hɔ, na wogyinagyina hɔ rekyerɛkyerɛ nkurɔfo no.”+ 26 Enti ɔhwɛfo no ne n’awɛmfo kɔfaa wɔn bae, nanso wɔanyɛ wɔn basabasa, efisɛ na wosuro+ sɛ nkurɔfo no besiw wɔn abo. 27 Enti wɔde wɔn begyinaa Sanhedrin no asa so. Na ɔsɔfo panyin no bisabisaa wɔn nsɛm 28 na ɔkae sɛ: “Yɛhyɛɛ+ mo denneennen sɛ monnkyerɛkyerɛ edin yi mu bio, nanso, hwɛ! mode mo nkyerɛkyerɛ ahyɛ Yerusalem mã,+ na moabɔ mo tirim sɛ mode onipa yi mogya+ bɛba yɛn so.” 29 Petro ne asomafo a wɔaka no buae sɛ: “Ɛsɛ sɛ yetie Onyankopɔn sɛ sodifo mmom sen nnipa.+ 30 Yɛn agyanom Nyankopɔn nyan+ Yesu a mosɛn no dua so,+ na mukum no no. 31 Oyi na Onyankopɔn maa no so sɛ Ɔsafohene+ ne Agyenkwa+ kɔɔ ne nsa nifa so,+ sɛ ɔmma Israel nnya adwensakra+ ne bɔne fafiri.+ 32 Na yɛyɛ nsɛm yi ho adansefo,+ na honhom kronkron+ a Onyankopɔn de ama wɔn a wotie no no nso adi adanse.” 33 Bere a wɔtee eyi no, ɛwowɔɔ wɔn yiye na wɔpɛe sɛ wokum wɔn.+ 34 Nanso Farisini bi a wɔfrɛ no Gamaliel+ sɔree Sanhedrin no mu, mmarakyerɛfo a nkurɔfo no nyinaa bu no, na ɔhyɛe sɛ wɔmfa mmarima no mfi adi kakra.+ 35 Na ɔka kyerɛɛ wɔn sɛ: “Israel mmarima,+ monhwɛ mo ho yiye wɔ nea moayɛ mo adwene sɛ mobɛyɛ nnipa yi ho. 36 Hwɛ, bere bi a atwam no, Teuda sɔre kae sɛ ɔyɛ obi,+ na mmarima a wɔn dodow bɛyɛ ahanan kɔkaa ne kuw no ho.+ Nanso wokum no, na wɔn a wotiee no nyinaa bɔ hwetee na ansi wɔn yiye. 37 Ɔno akyi no, Galileani a ɔde Yuda nso sɔree nna a wɔrekyerɛw din+ no mu, na ɔtwee nnipa dii n’akyi. Nanso saa ɔbarima no wui, na wɔn a wotiee no no nyinaa bɔ hwetee. 38 Enti, mise mo wɔ nea ɛrekɔ so seesei yi ho sɛ, mommfa mo ho nnhyehyɛ wɔn nsɛm mu, na munnyaa wɔn; (efisɛ, sɛ agyina anaa adwuma yi fi nnipa a ebegu;+ 39 nanso sɛ efi Onyankopɔn+ a, muntumi ntu wɔn ngu;)+ anyɛ saa a, ɛbɛyɛ sɛ nea mo ne Onyankopɔn ankasa na ɛreko.”+ 40 Ɔkaa eyi no wotiee no, na wɔfrɛɛ asomafo no hwee wɔn+ hyɛɛ wɔn sɛ wonnyae Yesu din no ho asɛm ka,+ na wogyaa wɔn. 41 Ɛnna eyinom de anigye+ fii Sanhedrin no anim kɔe, efisɛ wɔabu wɔn sɛ ne din nti wɔfata sɛ wogu wɔn anim ase.+ 42 Na wɔkɔɔ so kyerɛkyerɛe kaa Kristo Yesu ho asɛmpa+ wɔ asɔrefie ne afie afie+ daa a wɔannyae.+


Asetenam Nsɛm: Yɛn Asetena Nyɛɛ Kwa | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nYɛn Asetena Nyɛɛ Kwa\nPatricia Smith anom asɛm\nBERE a mewoo me babarima Gary wɔ afe 1958 mu no, mehwɛ no a, na mihu sɛ nneɛma nkɔ yiye. Nanso egyee asram du ansa na dɔkotafo rehu yare a ɛhaw no, na egyee mfe anum ansa na dɔkotafo akukudam bi reka ato so sɛ ɛyɛ nokware. Mewoo Gary akyi mfe akron no, mewoo me babea Louise, na yare a ɔde bae de, anka Gary de no mpo ye. Me werɛ howee paa.\nAdɔkotafo no ka kyerɛɛ me sɛ: “Wo mma baanu no nyinaa anya yare huhuuhu bi a wɔfrɛ no LMBB, * na awerɛhosɛm ne sɛ enni aduru.” Saa bere no na adɔkotafo nhyɛ da nni saa yare no ho nimdeɛ papa. Yare no nsunsuanso bi ne anifurae, kɛse mmoroso, asikreyare, kwaha, nsateaa ne nansoaa a ebi tumi fefɛw ho. Afei ɛmma obi nyin yiye na ogyina hɔ koraa a na ɔretew ahwe. Bio, n’asaabo nyɛ adwuma yiye. Enti na mmofra no hwɛ nna fam. Nhwehwɛmu bi a wɔyɛe nnansa yi daa no adi sɛ, sɛ woyi nnipa 125,000 biara si hɔ wɔ Britain a, wɔn mu 1 anya yare yi bi. Wɔn a yare yi bi hyehyɛ wɔn ho a wɔde kɔ ba de, wɔdɔɔso sen saa mpo.\nYEHOWA YƐ YƐN “ABANTENTEN”\nMewaree no, ankyɛ na me ne Yehowa Dansefo bi bɔɔ Bible mu nkɔmmɔ, na ɛhɔ ara na mihui sɛ nea wɔreka no ne nokware no. Nanso me kunu de, na n’ani nnye ho koraa. Ná n’adwuma ma yetutu akwan, enti mantumi ne asafo biara ammɔ saa bere no. Nanso mekɔɔ so ara kenkan Bible bɔɔ Yehowa mpae. Mekenkan asɛm bi wɔ Bible mu ma ɛkyekyee me werɛ paa. Ɛka sɛ: “Yehowa bɛyɛ abantenten ama ɔwerɛhoni, ahohia bere mu abantenten” na ‘wɔn a wɔhwehwɛ no no, ɔrennyaw wɔn.’—Dw. 9:9, 10.\nNá Gary nhu ade papa, enti bere a odii mfe asia no mede no kɔtoo sukuu bi mu wɔ England anafo fam. Ɔkɔɔ hɔ no, sɛ asɛm bi haw no a, na wafa telefon afrɛ me. Ɛyɛ a me nso mefrɛ no de Bible kyerɛkyerɛ no. Mewoo Louise no, mfe kakraa akyi na yare bi bɔɔ me. Na yare no ma me ho tutu me paa, na ɛkaa m’akyi berɛmo. Bere a Gary wiee sukuu baa fie no, na wadi mfe 16. Saa bere no de, na n’ani afura ara ne sa. Enti afe 1975 mu no wɔkan no fraa anifuraefo. Me kunu guan gyaw yɛn 1977.\nGary baa fie no, yɛamfa yɛn som nni agoru koraa; asafo dwumadi biara na yɛde yɛn ho hyem. Mebɔɔ asu 1974. Bere a Gary renyin no, asafo mu panyin bi boaa no ma ohuu sɛnea ɔbɛbɔ ne bra, na m’ani gyei paa. Anuanom bi nso bɛboaa me fie adeyɛ, na akyiri yi aban faa wɔn mu baanum tuaa wɔn ka sɛ wɔmmoa yɛn wɔ fie. Eyi yɛ nhyira kɛse paa.\nGary yeree ne ho suaa nokware no yiye na ɔbɔɔ asu afe 1982. Na akwampaefo boafo adwuma no wɔ n’ani so, enti me ne no yɛɛ saa adwuma yi mfe kakra. Bere bi akyi yɛn mansin sohwɛfo bisaa asɛm bi maa n’ani gyei paa. Obisaa no sɛ: “Gary, wunim sɛ wubetumi ayɛ daa kwampaefo?” Asɛm yi hyɛɛ Gary nkuran, na 1990 mu no wɔpaw no daa kwampaefo.\nWɔyɛɛ Gary oprehyɛn mprenu wɔ ne sisi mu. Wɔyɛɛ nea edi kan no 1999, na wɔyɛɛ nea ɛtɔ so abien no 2008. Nanso na Louise yare no ani soso sen Gary de no koraa. Mewoo no no, na n’ani afura koraa. Afei mihui sɛ nansoaa a ɛwɔ ne nan biako ho yɛ asia. Eyi ma mihui sɛ Louise nso anya LMBB yare no bi. Akyiri yi wɔyɛɛ nhwehwɛmu hui sɛ ne yam nneɛma pii ho aka. Wɔyɛɛ no oprehyɛn akɛse pii. Wɔayɛ n’asaabo nkutoo oprehyɛn mpɛn anum. Louise nso wɔ asikreyare.\nLouise taa ne adɔkotafo mpanyimfo bɔ nkɔmmɔ kyerɛkyerɛ ne gyidi mu kyerɛ wɔn na sɛ ɛba sɛ wɔyɛ no oprehyɛn na mogyasɛm sɔre a, ankɔfa ɔhaw biara amma. Enti ɔne wɔn a wɔhwɛ no nyinaa ntam yɛ kama.\nYƐREYƐ NNEƐMA A MFASO WƆ SO\nWoba yɛn fie a, ɛnyɛ obi na ɔbɛka akyerɛ wo sɛ yɛyɛ Yehowa asomfo. Kan no na mede nnɔnhwerew pii kan asafo nhoma kyerɛ Gary ne Louise. Nanso seesei yɛanya CD ne DVD ahorow. Afei nso nneɛma pii wɔ hɔ a yɛbɔ tie wɔ www.jw.org. Eyi nyinaa ma yetumi siesie yɛn ho ma asafo nhyiam dapɛn biara na yetumi ma mmuae.\nYɛda Yehowa ase sɛ wabue nokware no so akyerɛ yɛn wɔ n’Asɛm mu!\nƐtɔ mmere bi a Gary kyere mmuae a ɔbɛma gu ne tirim, na sɛ ɔwɔ dwumadi wɔ Teokrase Ɔsom Sukuu mu a, ɔno ara de ne nsɛm kyerɛkyerɛ mu. Wɔpaw no asafo mu somfo 1995. Ɔkɔ Ahenni Asa so a, sɛ ɔredi akɔneaba ara ni; okyiakyia anuanom na ɔboa wɔn a wɔhwɛ akasam mfiri so.\nƆkwaha nti, mpɛn pii Gary tena mmubuafo akongua mu, na anuanom taa pia no ne no kɔ asɛnka. Onua biako boa no ma ɔne obi yɛ Bible adesua, na seesei osuani no kɔ adesua. Afei Gary aboa Ɔdansefo bi a na wate atena mfe 25 ma ɔno nso afi ase rekɔ adesua.\nLouise dii mfe akron no, ne nanabea kyerɛɛ no adenwene. Me ne wɔn a wɔhwɛ no mu biako nso kyerɛɛ no sɛnea wodi adwini gu ntade mu. N’ani gye adwuma yi ho paa, na ɔtaa nwene kuntu fɛfɛɛfɛ ma mmofra ne mpanyin wɔ asafo no mu. Afei nso ɔyɛ nkrataa de mfonini tetare so ma nkurɔfo. Obiara nsa ka a, na n’ani agye. Bere a Louise yɛ ababaa no, osuaa sɛnea yɛbɔ typewriter. Seesei ɔwɔ kɔmputa bi a ɔne ne nnamfo di nkitaho wɔ so. Louise dii mfe 17 na ɔbɔɔ asu. Sɛ ɔsatu titiriw bi du so a, me ne no bom yɛ akwampaefo boafo. Louise nso kyere kyerɛw nsɛm gu ne tirim de kyerɛ sɛ ogye di sɛ wiase foforo a Onyankopɔn ahyɛ ho bɔ no bɛba. Saa bere no “anifuraefo ani bebue” na “ɔmanfo no mu biara renka sɛ: ‘Meyare.’”—Yes. 33:24; 35:5.\nYɛda Yehowa ase sɛ wabue nokware no so akyerɛ yɛn wɔ n’Asɛm mu! Yɛn ani sɔ nea asafo no mufo ayɛ ama yɛn paa. Wɔayi wɔn yam aboa yɛn; ɛnyɛ wɔn a, anka yennim nea yɛbɛyɛ. Nokwasɛm ni, Yehowa adaworoma yɛn asetena nyɛɛ kwa.\n^ nky. 5 LMBB gyina hɔ ma Laurence-Moon-Bardet-Biedl. Wɔde saa yare yi too adɔkotafo baanan a wodii kan huu yare no. Ɛyɛ mogya mu yare a yɛde wo. Ɛnnɛ wɔfrɛ yare no Bardet-Biedl. Enni aduru.


Bere a Ɛwɔ Hɔ Yi Awiei—Adɛn Nti na Ɛsɛ sɛ Wokɔ So Twɛn? | Adesua\nDwendwene Yehowa Dɔ a Ɛnsa Da no Ho\nKɔ So Twɛn!\nSiesie Wo Ho Nnɛ Ma Wiase Foforo no Mu Asetena\nHwɛ Wo Fekubɔ Yie wɔ Nna a Ɛdi Akyiri Yi Mu\n“Momma Nsupɔ Nyinaa Nni Ahurisie”\nƆwɛn-Aban—Nea Adesua Nsɛm Wom | August 2015\nKENKAN WƆ Afrikaans Cambodian Chol Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikongo Kiluba Kimbundu Kisonge Kongo Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Uruund Venda Wayuunaiki Xhosa Zulu\n“Sɛ ɛkyɛ mpo a, twɛn no ara.”—HABAKUK 2:3.\nNNWOM: 128, 45\nAdɛn nti na yɛgye di paa sɛ yɛte nna a ɛdi akyiri no mu?\nSɛ yɛatwɛn akyɛ mpo a, adɛn nti na ɛsɛ sɛ yɛkɔ so ara twɛn?\nYɛbɛyɛ dɛn akyerɛ sɛ yɛgye di paa sɛ awiei no bɛba nnansa yi ara?\n1, 2. Su bɛn na Yehowa asomfo wɔ?\nYEHOWA asomfo anya abotare atwɛn sɛ Bible mu nkɔmhyɛ ahorow bɛbam. Ɛho nhwɛso ni. Ná Yeremia hwɛ kwan sɛ Babilonfo bɛsɛe Yuda, na saa pɛpɛɛpɛ na ɛsii afe 607 A.Y.B. (Yeremia 25:8-11) Yesaia hyɛɛ nkɔm sɛ Yehowa de Yudafo a wɔkɔɔ nkoasom mu no bɛsan aba Yuda. Ɔkaa sɛ: “Anigyeɛ ne wɔn a wɔtwɛn no.” (Yesaia 30:18) Ná Mika nso hwɛ kwan sɛ Yehowa bɔhyɛ bɛbam, enti ɔkaa sɛ: “Yehowa ara na mehwɛ no.” (Mika 7:7) Mfe pii a atwam no, ná Onyankopɔn asomfo gye di sɛ Mesia a wɔahyɛ ne ho bɔ no anaa Kristo no bɛba.—Luka 3:15; 1 Petro 1:10-12. * (Hwɛ ase hɔ asɛm no.)\n2 Ɛnnɛ, yɛn nso yɛretwɛn sɛ nkɔmhyɛ a ɛfa Yehowa Ahenni ho no bɛbam. Yesu a ɔyɛ Ahenni no so Hene no bɛgye Onyankopɔn asomfo afi wiase bɔne yi mu nnansa yi ara. Ɔbɛsɛe abɔnefo nyinaa na wama amanehunu nyinaa aba awiei. (1 Yohane 5:19) Enti ɛsɛ sɛ yɛkɔ so hwɛ kwan sɛ Yehowa da no bɛtumi aba bere biara, na ɛsɛ sɛ yɛyɛ nea yɛbɛtumi biara de siesie yɛn ho twɛn.\n3. Sɛ yɛahwɛ awiei no kwan mfe pii a, asɛm bɛn na ebia yɛbɛbisa?\n3 Yɛrehwɛ da a Onyankopɔn apɛde bɛyɛ hɔ wɔ asase so no kwan dendeenden. (Mateo 6:10) Nanso sɛ yɛahwɛ awiei no kwan mfe pii a, ebia yɛbɛbisa sɛ, ‘Dɛn nti na ɛsɛ sɛ yɛkɔ so hwɛ kwan sɛ awiei no bɛba nnansa yi ara?’\nADƐN NTI NA ƐSƐ SƐ YƐKƆ SO HWƐ KWAN SƐ AWIEI NO BƐBA NNANSA YI ARA?\n4. Adɛn nti na ɛho hia sɛ ‘yɛkɔ so wɛn’?\n4 Yesu ka kyerɛɛ n’akyidifo sɛ ‘wɔnkɔ so nwɛn.’ Ɛno nti na ɛho hia sɛ yɛkɔ so hwɛ kwan sɛ awiei no bɛba nnansa yi ara no. (Mateo 24:42; Luka 21:34-36) Bio nso, Yehowa ahyehyɛde no kɔ so kae yɛn sɛ ‘yɛntwɛn na yɛmma Yehowa da no ba nyɛ ntɛm yɛn adwenem,’ na yɛmfa yɛn adwene nsi wiase foforo a Yehowa de ahyɛ yɛn bɔ no so.—Kenkan 2 Petro 3:11-13.\n5. Ade foforo bɛn nti na ɛsɛ sɛ yɛkɔ sɛ twɛn Yehowa da no?\n5 Sɛ na ɛsɛ sɛ Yesu akyidifo a wɔwɔ hɔ tete no kɔ so twɛn Yehowa da no a, ɛnneɛ ɛnnɛ koraa na ɛhia sɛ yɛtwɛn sen bere biara. Adɛn ntia? Efisɛ sɛnkyerɛnne a Yesu de mae no ama yɛahu sɛ wayɛ Onyankopɔn Ahenni no so Hene fi afe 1914, na yɛte nna a ɛdi akyiri no mu anaa “berɛ a ɛwɔ hɔ yi awieeɛ” mu. Sɛnea Yesu hyɛɛ nkɔm no, wiase no tebea sɛe ara na ɛresɛe, na wɔreka Ahenni no ho asɛmpa wɔ asase so nyinaa. (Mateo 24:3, 7-14) Yesu ankyerɛ bere tenten a nna a ɛdi akyiri no bɛdi, enti ɛsɛ sɛ yɛsiesie yɛn ho twɛn bere biara a awiei no bɛba.\n6. Yɛyɛ dɛn hu sɛ bere a yɛrebɛn awiei no, nneɛma bɛsɛe koraa?\n6 Asɛm, “berɛ a ɛwɔ hɔ yi awieeɛ” no kyerɛ sɛ, bere bi bɛba a nneɛma bɔne bɛdɔɔso paa wɔ wiase asen sɛnea ɛte nnɛ yi anaa? Bible ka sɛ “nna a ɛdi akyire mu no,” nnipa bɔne bɛkɔ wɔn anim wɔ bɔne mu. (2 Timoteo 3:1, 13; Mateo 24:21; Adiyisɛm 12:12) Ɛwom sɛ nneɛma asɛe koraa seesei deɛ, nanso yɛnim sɛ ɛbɛkɔ so asɛe asen sɛnea ɛte yi.\n7. Dɛn na Mateo 24:37-39 ma yɛhu fa sɛnea nneɛma bɛyɛ wɔ nna a ɛdi akyiri no mu?\n7 Ebia ebinom bɛnya adwene sɛ ansa na “ahohiahia kɛseɛ” no bɛba no, ɔko bɛsi wɔ ɔman biara mu, na nnipa dodow no ara bɛyare anaa ɔkɔm bɛde wɔn. (Adiyisɛm 7:14) Sɛ ɛba saa a, ɛnneɛ obiara bɛhu sɛ Bible nkɔmhyɛ renya mmamu. Ɛno bɛma nnipa a wɔn ani nnye nea Bible ka ho mpo ahu sɛ Bible nkɔmhyɛ renya mmamu. Nanso kae sɛ, Yesu kaa sɛ, nnipa dodow no ara ‘renhu’ sɛ yɛwɔ nna a ɛdi akyiri no mu. Wɔbɛyɛ nneɛma a wɔyɛ no daa no, na sɛ Yehowa da no ba a, wɔn ho bɛdwiri wɔn. (Kenkan Mateo 24:37-39.) Ɛda adi sɛ, ɛnsɛ sɛ yɛhwɛ kwan sɛ nneɛma bɛsɛe adu akyiri wɔ wiase ansa na “ahohiahia kɛse” no afi ase, na ama nkurɔfo ahu sɛ awiei no abɛn.—Luka 17:20; 2 Petro 3:3, 4.\nYɛgye di paa sɛ yɛte “berɛ a ɛwɔ hɔ yi awieeɛ” mu\n8. Esiane sɛ yɛama yɛn ani ada hɔ wɔ sɛnkyerɛnne a Yesu de ama no ho nti, dɛn na yɛgye di?\n8 Nea enti a Yesu maa n’akyidifo sɛnkyerɛnne ne sɛ ɛbɛbɔ wɔn kɔkɔ ma wɔahu bere a wɔwom no pefee. Enti Yesu akyidifo ama wɔn ani ada hɔ. (Mateo 24:27, 42) Efi afe 1914 reba no, sɛnkyerɛnne a Yesu de mae no afã ahorow no rebam. Yɛgye di paa sɛ yɛte nna a ɛdi akyiri no mu, kyerɛ sɛ, “berɛ a ɛwɔ hɔ yi awieeɛ.” Yehowa asi da a ɔbɛsɛe Satan wiase bɔne no ho gyinae dedaw.\n9. Adɛn nti na ɛsɛ sɛ yɛkɔ so hwɛ kwan sɛ awiei no bɛba nnansa yi ara?\n9 Adɛn nti na ɛsɛ sɛ yɛkɔ so hwɛ kwan sɛ awiei no bɛba nnansa yi ara? Efisɛ yɛtie Yesu Kristo. Bio, yɛhu pefee sɛ nna a ɛdi akyiri no ho sɛnkyerɛnne a Yesu de mae no rebam. Ɛnyɛ sɛ asɛm biara a yɛbɛte no yɛgye di nti na yɛka sɛ awiei no abɛn, na mmom yɛgye di paa sɛ Bible nkɔmhyɛ rebam. Ɛsɛ sɛ yɛma yɛn ani da hɔ na yɛsiesie yɛn ho twɛn awiei no.\nYƐBƐTWƐN AKOSI DA BƐN?\n10, 11. (a) Adɛn nti na Yesu ka kyerɛɛ n’asuafo sɛ ‘wɔnkɔ so nwɛn’? (b) Sɛ Yesu akyidifo nya adwene sɛ awiei no akyɛ sen sɛnea wɔsusu a, dɛn na Yesu ka kyerɛɛ wɔn sɛ wɔnyɛ? (Hwɛ mfoni a ɛwɔ adesua yi mfiase no.)\n10 Yɛn mu pii de nokwaredi asom Yehowa mfe pii na yɛretwɛn dendeenden sɛ ne da no bɛba. Sɛ yɛatwɛn akyɛ oo, sɛ ɛnkyɛe oo, ɛsɛ sɛ yɛkɔ so hwɛ kwan sɛ saa da no bɛba nnansa yi ara. Ɛsɛ sɛ yɛsiesie yɛn ho twɛn bere a Yesu bɛba abɛsɛe Satan wiase no. Kae asɛm a Yesu ka kyerɛɛ n’akyidifo sɛ wɔnyɛ no. Ɔka kyerɛɛ wɔn sɛ: “Monkɔ so nhwɛ, monkɔ so nwɛn, ɛfiri sɛ monnim berɛ a wɔahyɛ no. Ɛte sɛ ɔbarima bi a ɔretu kwan a ɔgyaa ne fie na ɔde hyɛɛ ne nkoa nsa, maa wɔn mu biara adwuma, na ɔhyɛɛ ɛpono ano hwɛfoɔ no sɛ ɔnkɔ so nwɛn. Enti monkɔ so nwɛn, ɛfiri sɛ monnim berɛ a efiewura no reba, sɛ ɛyɛ adesaeɛ anaa dasuom anaa akokɔbɔneeɛ anaa ahemadakye; na sɛ ɔba mpofirem a, wammɛto mo sɛ moadeda. Na deɛ mereka akyerɛ mo yi mereka akyerɛ nnipa nyinaa, monkɔ so nwɛn.”—Marko 13:33-37.\nAtoro som a wɔbɛto ahyɛ so no bɛtumi asi bere biara, na ɛbɛsi prɛko pɛ\n11 Bere a Yesu akyidifo tee ase sɛ wafi ase redi ade afe 1914 no, wɔhuu sɛ awiei no bɛtumi aba bere biara. Enti wɔsiesiee wɔn ho, na wɔyeree wɔn ho yɛɛ asɛnka adwuma no dendeenden. Yesu kaa sɛ ɔbɛtumi aba “akokɔbɔneeɛ anaa ahemadakye.” Sɛ ɛba saa a, dɛn na ɛbɛhia sɛ n’akyidifo yɛ? Yesu kaa sɛ: “Monkɔ so nwɛn.” Enti sɛ ɛyɛ yɛn sɛ yɛatwɛn akyɛ mpo a, wei nkyerɛ sɛ awiei no wɔ akyirikyiri anaa ɛremma wɔ yɛn bere so.\n12. Asɛm bɛn na Habakuk bisaa Yehowa, na mmuaeɛ bɛn na Onyankopɔn de maa no?\n12 Bere a odiyifo Habakuk reka Yerusalem sɛe ho asɛm no, ɔnyaa abotare twɛnee. Adiyifo a wɔtenaa ase ansa na Habakuk reba no nso kaa saa asɛm no mfe pii. Habakuk huu sɛ abɔnefosɛm ne atɛnkyea abu so sen bere biara. Ɔbisaa Yehowa sɛ: “O Yehowa, mensu nkɔsi da bɛn?” Ɛwom sɛ Yehowa ankyerɛ Habakuk bere pɔtee a awiei no bɛba deɛ, nanso ɔka kyerɛɛ no sɛ: “Ɛrenka akyi.” Yehowa san ka kyerɛɛ Habakuk sɛ, “twɛn no ara.”—Kenkan Habakuk 1:1-4; 2:3.\n13. Adwene bɛn na anka Habakuk bɛtumi anya, na adɛn nti na anka ɛrenyɛ papa?\n13 Fa no sɛ Habakuk adwene yɛɛ no sɛ watwɛn awiei no akyɛ, ɛnna ɔkaa sɛ: ‘Mahwɛ Yerusalem sɛeɛ kwan akyɛ. Ɛbɛkyɛ paa ansa na awiei no aba. Ɛho nhia sɛ mekɔ so ka ho asɛm. Afoforo bɛtumi ayɛ saa adwuma no.’ Sɛ ɔnyaa adwene a ɛte saa a, dɛn na anka ɛbɛsi? Anka Yehowa ani rensɔ no. Afei nso, sɛ awiei no bae no na ɔnsiesiee ne ho a, anka ɔbɛtumi ahwere ne nkwa.\n14. Adɛn nti na yɛbɛda Yehowa ase paa sɛ ɔbɔɔ yɛn kɔkɔ sɛ yɛnkɔ so ntwɛn awiei no?\n14 Fa no sɛ wowɔ wiase foforo no mu, na woahu sɛ nna a ɛdi akyiri no ho nkɔmhyɛ nyinaa baam pɛpɛɛpɛ sɛnea Yehowa kae no. Ɛno bɛma Yehowa mu gyidi a wowɔ no ayɛ kɛse paa, na ɛbɛma woanya ahotoso paa sɛ ɔbɛyɛ biribi foforo biara a wahyɛ bɔ sɛ ɔbɛyɛ no. (Kenkan Yosua 23:14.) Woda Yehowa ase paa sɛ ɔde awiei no bae wɔ bere a wahyɛ mu na ɔbɔɔ ne nkurɔfo kɔkɔ sɛ wɔnkɔ so ntwɛn.—Asomafoɔ Nnwuma 1:7; 1 Petro 4:7.\nBERE A YƐRETWƐN NO, YƐBƐKƆ SO AKA ASƐM NO\nWode ahokeka ka asɛmpa no? (Hwɛ nkyekyɛm 15)\n15, 16. Adɛn nti na ɛsɛ sɛ yɛyɛ nea yɛbɛtumi biara de ka asɛmpa no wɔ awiei bere yi mu?\n15 Yehowa ahyehyɛde no bɛkɔ so akae yɛn sɛ yɛmfa Yehowa som nni kan wɔ yɛn asetena mu. Saa nkaesɛm yi boa yɛn ma yɛyere yɛn ho kɔ so som Onyankopɔn, na ɛsan nso ma yɛhu pefee sɛ ɛsɛ sɛ yɛde ahokeka ka asɛmpa no. Yɛgye di paa sɛ sɛnkyerɛnne a Yesu de mae no renya mmamu seesei ara, na awiei no bɛba nnansa yi ara. Enti yɛde Yehowa di kan wɔ yɛn asetena mu, na yɛkɔ so ka Ahenni no ho asɛmpa no.—Mateo 6:33; Marko 13:10.\n16 Sɛ yɛka asɛmpa no kyerɛ afoforo a, yɛboa wɔn ma wɔfi Satan wiase a ɛrebɛsɛe nnansa yi ara no mu. Atoyerɛnkyɛm a ɛyɛ hu paa baako a ɛsii wɔ po so no sii afe 1945 bere a po so hyɛn Wilhelm Gustloff guu asu no. Nnipa mpempem pii wuwui. Wɔgyee onuawa bi ne ne kunu nkwa fii saa po so hyɛn no mu. Onuawa no kaa sɛ bere a na po so hyɛn no remem no, ɔbaa bi sui araa sɛ: “Me nneɛma! Me nneɛma! M’agude! M’agude nyinaa hyɛ ɛhyɛn no ase. M’ahwere me nneɛma nyinaa!” Nanso afoforo a na wɔwɔ hyɛn no mu huu sɛ nea ɛhia paa ne sɛ wɔbɛyere wɔn ho agye nkurɔfo nkwa. Ɛnnɛ nnipa nkwa da asiane mu. Yɛn nso yɛpɛ sɛ yɛyɛ yɛn ade sɛ ɛhyɛn no mufo a na wɔnyɛ pɛsɛmenkominya no, na yɛde ahokeka yɛ asɛnka adwuma no. Ɛsɛ sɛ yɛyɛ nea yɛbɛtumi biara de boa nkurɔfo ma wɔnya nkwa wɔ wiase yi awiei.\nSisi gyinae pa na hu sɛ asɛnka adwuma no ho hia sen biribi foforo biara (Hwɛ nkyekyɛm 17)\n17. Adɛn nti na ɛsɛ sɛ yɛgye di sɛ awiei no bɛtumi aba bere biara?\n17 Yɛtumi hu pefee sɛ Bible nkɔmhyɛ renya mmamu, na wiase bɔne yi awiei abɛn pɛɛ. Yɛretwɛn sɛ “mmɛn du” no ne “aboa no” bɛto ahyɛ atoro som, Babilon Kɛse no so. (Adiyisɛm 17:16) Ɛnsɛ sɛ yɛnya adwene sɛ aka bere pii ansa na saa asɛm yi asi. Ɛnsɛ sɛ wo werɛ fi sɛ Onyankopɔn na ɔde ‘bɛhyɛ wɔn komam’ ma wɔato ahyɛ atoro som so. Wei bɛtumi asi bere biara, na ɛbɛsi prɛko pɛ wɔ bere tiaa bi mu! (Adiyisɛm 17:17) Satan wiase bɔne no reba awiei nnansa yi ara. Enti ɛsɛ sɛ yɛtie kɔkɔbɔ a Yesu de mae yi. Ɔkaa sɛ: “Monhwɛ mo ho so yie na adidi mmorosoɔ ne asanom ntrasoɔ ne asetena mu dadwene anhyɛ mo akoma so da, na da no ammɛto mo mpofirem sɛ fidie.” (Luka 21:34, 35; Adiyisɛm 16:15) Momma yɛn ani nna hɔ na yɛnkɔ so mfa nsi nyɛ Yehowa som adwuma no, na yɛnnya awerɛhyem sɛ “ɔdi ma deɛ ɔtwɛn no.”—Yesaia 64:4.\n18. Asɛmmisa bɛn na yɛbɛnya ho mmuaeɛ wɔ adesua a ɛdi hɔ no mu?\n18 Bere a yɛretwɛn sɛ wiase bɔne yi bɛba awiei no, ɛsɛ sɛ yɛtie afotu a osuani Yuda de mae no. Ɔkaa sɛ: “Adɔfo, berɛ a morenyini wɔ mo gyidie kronkron mu, na mobɔ mpaeɛ wɔ honhom kronkron mu no, momfa mo ho nsie Onyankopɔn dɔ mu, berɛ a motwɛn yɛn Awurade Yesu Kristo mmɔborɔhunu a ɛkɔ daa nkwa mu no.” (Yuda 20, 21) Dɛn na yɛbɛyɛ de akyerɛ sɛ yɛrehwɛ kwan sɛ Onyankopɔn wiase foforo no bɛba nnansa yi ara, na yɛretwɛn dendeenden? Yɛbɛsusu wei ho wɔ adesua a ɛdi hɔ no mu.\n^ nky. 1 Sɛ wopɛ Bible nkɔmhyɛ ahorow bi a ɛfa Mesia no ho ne sɛnea ɛbaa mu a, hwɛ Dɛn na Bible Kyerɛkyerɛ Ankasa? nwoma no kratafa 200.\nKɔ so hwɛ kwan sɛ Yehowa da no bɛba nnansa yi ara: Yɛama yɛn ani ada hɔ wɔ sɛnkyerɛnne a Yesu de mae no ho, na yɛgye di sɛ yɛte “berɛ a ɛwɔ hɔ yi awieeɛ” mu. Enti yɛkɔ so nya abotare twɛn, na yɛde yɛn abrabɔ kyerɛ sɛ yɛgye di sɛ awiei no bɛba nnansa yi ara. Yɛde Yehowa di kan wɔ yɛn asetenam, na yɛyɛ nea yɛbɛtumi biara sɛ yɛbɛka asɛmpa no\nBerɛ a ɛwɔ hɔ yi awieeɛ: Efii ase afe 1914, na ɛbɛba awiei bere a wɔasɛe Satan wiase no\nƆWƐN-ABAN—NEA ADESUA NSƐM WOM August 2015


Sɛnea Wobɛhyɛ W’abufuw So | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Belize Kriol Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Faroese Fijian Finnish Fon French Georgian German Greek Gun Haitian Creole Hebrew Hiligaynon Hungarian Iban Icelandic Igbo Iloko Indonesian Isoko Italian Japanese Kazakh Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Mam Mongolian Moore Myanmar Ndebele (Zimbabwe) Nepali Norwegian Nzema Pangasinan Papiamento (Curaçao) Persian Polish Portuguese Romanian Russian Sango Serbian Serbian (Roman) Seychelles Creole Shona Sinhala Slovak Slovenian Spanish Sunda Swahili Swedish Tagalog Tatar Thai Tigrinya Tsonga Tswana Turkish Twi Tzotzil Ukrainian Urdu Vietnamese Xhosa Yoruba Zulu\nSɛnea Wobɛhyɛ W’abufuw So\nHwɛ sɛ wo hokafo aka asɛm bi anaa wayɛ biribi ama wo bo afuw; wompɛ sɛ ohu sɛ wo bo afuw. Nanso wo hokafo no hu sɛ biribi nkɔ yiye, enti obisa wo nea ɛrekɔ so. Ɛno koraa na ɛbere wo kuru no. Biribi saa si a, wobɛyɛ dɛn ahyɛ w’abufuw so na woanyɛ ade antra so?\nNea ɛsɛ sɛ wuhu\nNea wubetumi ayɛ\nSɛ wo bo taa fuw a, ebetumi ama woayare. Nhwehwɛmu kyerɛ sɛ, sɛ wo bo fuw na woanhyɛ wo ho so a, etumi ma wunya mogya mmoroso, komayare ne adwenemhaw. Afei sɛ wodidi mpo a, aduan no ntumi nyam yiye. Abufuw nso tumi de kɔdaanna, adwinnwen, honam ani nyarewa ne nipadua a edwudwo (stroke) ba. Edi sɛ Bible ka sɛ: “Ma abufuw ntwa . . . , na woanyɛ bɔne.”—Dwom 37:8.\nSɛ woka w’abufuw hyɛ nso a, ebetumi asɛe wo suban. Wo bo fuw, na woma abufuw no kyɛ a, ebetumi ayɛ te sɛ yare bi a ahintaw wɔ wo nipadua mu a ɛredi wo nya. Sɛ nhwɛso no, su a ɛte saa betumi ama woanya afoforo ho adwemmɔne. Saa su no nso betumi ama ayɛ den sɛ afoforo ne wo bɛtena, na ebetumi asɛe w’aware mpo.\nHwehwɛ su pa a ɛwɔ wo hokafo ho. Kyerɛw nneɛma mmiɛnsa a w’ani gye ho wɔ wo hokafo ho. Bere foforo a ne nneyɛe bi bɛma wo bo afuw no, dwinnwen nneɛma a wokyerɛwee no ho. Wei betumi aboa wo ma woahyɛ w’abufuw so.\nBible mu afotusɛm: “Monkyerɛ nneɛma ho anisɔ.”—Kolosefo 3:15.\nFa bɔne kyɛ. Nea edi kan, bɔ mmɔden sɛ wubehu nneɛma sɛnea wo hokafo hu no no. Eyi bɛma woanya ayamhyehye. (1 Petro 3:8) Afei bisa wo ho sɛ, ‘Nea ama me bo afuw no yɛ asɛm kɛse pa ara a mede kyɛ a ɛrenyɛ yiye anaa?’\nBible mu afotusɛm: ‘Ɛyɛ fɛ sɛ wubebu w’ani agu bɔne so.’—Mmebusɛm 19:11.\nSɛnea wote nka no, fa obu ka ho asɛm na da anifere adi. Wo ne wo hokafo rekasa a, ɛyɛ a ma onhu sɛnea wote nka wɔ nneɛma ho. Sɛ nhwɛso no, sɛ́ anka wobɛka sɛ, “Wunnwen me ho; womfrɛ me nkyerɛ baabi a wowɔ” no, ka sɛ, “Sɛ bere kɔ na minhu baabi a wowɔ a, ɛma meyɛ basaa.” Sɛ woda sɛnea wote nka adi wɔ odwo kwan so a, ebetumi aboa wo ama woahyɛ wo ho so.\nBible mu afotusɛm: “Momma mo kasa ho mmra nyam bere nyinaa na nkyene mmra mu.”—Kolosefo 4:6.\nTie asɛm yiye. Wokasa wie a, ma wo hokafo nso nkyerɛ n’adwene. Sɛ ɔrekasa a, ntwa n’ano. Ɔkasa wie a, nea ɔkae no, ka no wɔ ɔkwan foforo so hwɛ sɛ wotee ase yiye anaa. Sɛ woyɛ otiefo pa a, ebetumi aboa wo pa ara ma woahyɛ w’abufuw so.\nBible mu afotusɛm: ‘Yɛ ntɛm tie asɛm, yɛ nyaa kasa.’—Yakobo 1:19.\n“Wode asɛm hyɛ wo mu a, ɛremma ɔhaw no mfi hɔ; ɔhaw no bɛteetee wo saa ara kosi sɛ wobɛte nka sɛ afei de amee wo. Eye sɛ mobɛbom asusuw asɛm no ho obu so. Sɛ me ne me kunu bom susuw asɛm bi ho wie a, nea yɛtaa ka ne sɛ, ‘Ɛnyɛ wei na ɛbɛtetew yɛn ntam.’ ”—Jennifer ne ne kunu Tim.\n“Ade a m’ani sɔ pa ara wɔ me kunu ho ne sɛ, bere nyinaa ɔyɛ aso tie me na ɔkyerɛ sɛ ɔte m’ase. Sɛ ɔne me nyɛ adwene mpo a, otie m’adwenkyerɛ. Ɔmma mente nka sɛ ntease nni nea mereka no mu.”—Jade ne ne kunu Corey.\nNkɔmmɔbɔ Aware Ne Abusua\nSo wo ne wo hokafo taa nya akasakasa? Hu sɛnea Bible nnyinasosɛm betumi aboa w’aware.\nTirimka—Nea Ɛbɛma Afi Wo Mu\nSɛ yɛka sɛ fa wo kunu anaa wo yere bɔne kyɛ no a, nea ɛkyerɛ ne sɛ wobɛbrabra bɔne no so anaa wobɛyɛ wo ho sɛ nea hwee nsii anaa?\nWobɛyɛ Dɛn Ama Abusua Mu Ntɔkwa Atwa?\nƆkwan a Wɔfa So Gyae Akayɛ\nƆkwan a Wɔfa So Nya Anigye—Fa Bɔne Kyɛ


KENKAN WƆ Acholi Afrikaans Albanian Amharic Arabic Armenian Armenian (West) Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nEhia sɛ mudi kan ne ɔyarefo no susuw nneɛma ho pefee\nBERE a Wesley dii mfe 54 pɛ no, dɔkotafo huu sɛ biribi ahono ne tirim a ɛretrɛw ntɛmntɛm. Asɛm no maa Wesley yere a yɛfrɛ no Doreen ho dwiriw no paa. * Dɔkotafo no kaa sɛ Wesley bɛtena ase abosome kakraa bi. Doreen kaa sɛ: “Ɛyɛɛ me sɛ dae bi na mereso. Asɛm no bubuu me nna pii. Ná menna nnwenee ho da sɛ asɛm a ɛte saa betumi ato yɛn.”\nAwerɛhosɛm ne sɛ, ɛnyɛ Doreen nko ara na waka asɛm a yɛnka. Owuyare betumi abɔ obiara wɔ bere biara mu. Nea eye ne sɛ, nnipa pii yi wɔn yam tena wɔn dɔfo a owuyare abɔ no ho hwɛ no. Nanso ɔyarefo ho tena nna fam koraa. Dɛn na abusuafo betumi ayɛ de akyekye wɔn dɔfo bi a owuyare abɔ no werɛ, na wɔatena ne ho ahwɛ no? Wɔn a wɔtena ayarefo ho hwɛ wɔn no bɛyɛ dɛn atumi agyina ɔbrɛ ne abɛbrɛsɛ a wɔfa mu no nyinaa ano? Sɛ aka kakra ama ɔyarefo no awu a, dɛn na yebetumi ahwɛ kwan? Nanso, ma yenni kan nhwɛ nea enti a obi a owuyare abɔ no ho tena yɛ ɔhaw foforo koraa nnɛ.\nƆHAW BI A ƐWƆ HƆ NNƐ\nNkɔanim a nnipa nam nyansahu so anya wɔ ayaresa mu asesa ɔkwan a nnipa fa so wu. Wɔ aman a edi yiye mu mpo no, bɛyɛ mfe ɔha a atwam no, na nnipa nnyin nkyɛ ahe biara. Ná nsanyare anaa akwanhyia tumi ma nnipa wu ntɛmntɛm. Saa bere no, na ayaresabea nnɔɔso, enti sɛ obi yare a, na n’abusua na ɛhwɛ no wɔ fie kosi sɛ obewu.\nƐnnɛ, nkɔanim a aba wɔ ayaresa mu nti, adɔkotafo tumi ko tia yare denneennen sɛnea ɛbɛyɛ a nnipa bɛtena nkwa mu akyɛ. Nyarewa a anka tete no, ebetumi akum nnipa ntɛmntɛm no, seesei sɛ ɛbɔ obi a, otumi tena ase mfe pii. Nanso, mfe pii a onipa no bɛtena ase no nkyerɛ sɛ adɔkotafo betumi asa no yare. Mpɛn pii no, yare a abɔ onipa no mu kɔ so yɛ den ma enti ɔno ankasa ntumi nhwɛ ne ho. Ayarefo a wɔte saa ho tena abɛyɛ ɔhaw ne ɔbrɛ pii.\nƐno nti, nnipa pii nwu wɔ fie bio, na mmom wowu wɔ ayaresabea. Ɛnnɛ, nnipa dodow no ara nnim ɔkwan a nnipa fa so wu, na nnipa pii mpo nhui sɛ obi rewu pɛn. Wei nti, ebia obi bɛtwetwe ne ho anaa ebia ɛbɛyɛ den ama no sɛ ɔbɛtena ne busuani bi a owuyare abɔ no ho. Ɛba saa a, dɛn na ebetumi aboa?\nDI KAN YƐ NHYEHYƐE\nSɛnea yehui wɔ Doreen asɛm no mu no, sɛ nnipa pii hu sɛ owuyare abɔ wɔn dɔfo bi a, etumi bubu wɔn. Ɛba saa a wo ho tumi yeraw wo, ehu ka wo, na awerɛhow hyɛ wo so. Enti dɛn na ebetumi aboa wo ama woasiesie w’adwene ama nea ɛreba no? Onyankopɔn somfo nokwafo bi bɔɔ mpae sɛ: “Kyerɛ yɛn yɛn nna kan na yɛanya nyansa koma.” (Dwom 90:12) Bɔ Yehowa Nyankopɔn mpae denneennen sɛ ɔmmoa wo mma wunhu sɛnea ‘wobɛkan wo nna’ nyansam. Sɛ woyɛ saa a, nna a aka a wo ne wo dɔfo no bɛtena no, wubetumi ne no adi no yiye paa.\nEgye nhyehyɛe pa na ama obi atumi ayɛ wei. Sɛ wo dɔfo no da so ara kasa, na n’ani gye ho sɛ ɔbɛkyerɛ onipa a ɔbɛma wasisi gyinae ama no bere a ontumi nkasa a, ɛbɛyɛ papa sɛ wobɛma wakyerɛ onii ko. Ɛsɛ sɛ abusuafo di kan ne wɔn busuani no bɔ nkɔmmɔ hu nea ɔpɛ sɛ wɔyɛ ma no bere a ontumi nyɛ hwee no. Ɛsɛ sɛ wohu sɛ, ɔpɛ sɛ wɔde no kɔ ayaresabea, anaa sɛ ne koma gyae bɔ a, wɔnyɛ biribi mma ne home nsan nsi so, anaa wɔmfa kwan foforo so nsa no yare. Ɛba saa a, ɛremma sɛ abusuafo besi gyinae bi mpofirim ama ɛde akasakasa aba wɔn ntam anaa wɔn adwene abu wɔn fɔ. Sɛ abusuafo no di kan ne ɔyarefo no susuw nneɛma ho pefee a, ɛbɛma wɔahu ɔkwan a wɔbɛfa so ahwɛ no yare. Bible ka sɛ: “Wɔkwati atirimsɛm a tirimbɔ yɛ ɔkwa.”—Mmebusɛm 15:22.\nSƐNEA WUBETUMI ABOA\nMpɛn pii no, adwuma a obi a ɔtena ɔyarefo ho yɛ paa ne sɛ ɔbɛkyekye ɔyarefo no werɛ. Onipa a ɔda owupa so no, nea ohia paa ne sɛ yɛbɛka akyerɛ no sɛ yɛdɔ no, na yɛbɛboa no. Yɛbɛyɛ dɛn ayɛ wei? Kenkan nhoma a emu nsɛm hyɛ nkuran kyerɛ ɔyarefo no. Saa ara nso na wubetumi ato nnwom a emu nsɛm hyɛ nkuran ama no. Sɛ obi yare na ne busuani bi so ne nsa na ɔkasa brɛoo kyerɛ no a, onya awerɛkyekye.\nSɛ obi bɛsra ɔyarefo no na wobɔ ne din kyerɛ ɔyarefo no a, ɛyɛ a ɛboa paa. Amanneɛbɔ bi kyerɛ sɛ: “Nnipa nkatede nnum no, nea etwa to a egyae adwuma yɛ ne sɛ wonte asɛm bio. Ebetumi ayɛ yɛn sɛ [ɔyarefo] no ada deɛ, nanso ebia na ɔte asɛm a yɛka biara. Enti ɛnsɛ sɛ yɛka asɛm biara a sɛ ɔyarefo no ani da hɔ a anka yɛrenka wɔ n’anim.”\nSɛ ɛbɛyɛ yiye a, wo ne ɔyarefo no mmom mmɔ mpae. Bible ma yehu sɛ, bere bi, ɔsomafo Paulo ne n’ayɔnkofo kɔɔ tebea bi a emu yɛ den paa mu. Wohui sɛ wɔn nkwa mpo da asiane mu. Mmoa bɛn na wɔhwehwɛe? Paulo srɛɛ ne nnamfo sɛ: “Nea mo nso mubetumi ayɛ aboa ne sɛ mobɛsrɛ ama yɛn.” (2 Korintofo 1: 8-11) Sɛ yefi yɛn komam bɔ mpae ma obi a ɔwɔ ahohia mu anaa ɔyare denneennen a, etumi boa no paa.\nGYE NEA ABA NO TOM\nMpɛn pii no, ɛhaw adwene paa sɛ obi behu sɛ ne dɔfo bi rebewu. Sɛ ɛba saa a, ɛnyɛ nwonwa, efisɛ Onyankopɔn ammɔ yɛn sɛ yenwu. Wammɔ yɛn sɛ yennye ntom sɛ owu ka nnipa asetena ho. (Romafo 5:12) Onyankopɔn Asɛm no frɛ owu sɛ “ɔtamfo.” (1 Korintofo 15:26) Enti sɛ yɛmpɛ sɛ yebegye atom sɛ yɛn dɔfo bi bewu a, ntease wom, na mpo ɛnyɛ nwonwa.\nNanso sɛ abusuafo di kan dwinnwen nea ebetumi asi ho a, ebetumi aboa wɔn ma ehu no so atew, na wɔahwɛ nea wobetumi ayɛ ama nneɛma mu ayɛ mmerɛw. Nsakrae a ebetumi ada adi wɔ ɔyarefo bi ho no, yebetumi ahu bi wɔ adaka a wɔato din “ Bere a Aka Nna Kakra Ama Wawu” no mu. Nokwasɛm ne sɛ, ɛnyɛ ɔyarefo biara na yebehu saa nsakrae yi nyinaa wɔ ne ho, na saa ara nso na nsakrae no mma nnidiso nnidiso sɛnea wɔahyehyɛ wɔ adaka no mu no. Nanso, anyɛ yiye koraa no, saa nsakrae yi bi da adi wɔ ayarefo dodow no ara ho.\nSɛ wo dɔfo bi wu a, ɛbɛyɛ papa sɛ wobɔ wo yɔnko berɛbo bi a waka akyerɛ wo dedaw sɛ ɔbɛboa wo amanneɛ. Wɔn a wɔtena ayarefo ho hwɛ wɔn ne nea wawu no abusuafo no, ebehia sɛ yɛma wɔn awerɛhyem sɛ wɔn dɔfo no amanehunu to atwa na ɔnte yaw biara bio. Ɔbɔadeɛ no dɔ yɛn, na wama yɛahu paa sɛ, “awufo de, wonnim biribiara.”—Ɔsɛnkafo 9:5.\nƆWERƐKYEKYEFO A ƆSEN BIARA\nSɛ obi reboa yɛn a, yensua sɛ yebegye atom\nEhia sɛ yɛde yɛn ho to Onyankopɔn so. Ɛnyɛ bere a owuyare bi abɔ wo busuani bi nko na ɛsɛ sɛ woyɛ saa, na mmom bere a woredi wo dɔfo bi wu ho awerɛhow nso. Onyankopɔn betumi afa afoforo so ayɛ wo mmoa, na wama wɔaka nsɛm a ɛhyɛ nkuran de ahyɛ wo den. Doreen ka sɛ: “Mibehui sɛ, sɛ obi reboa me a, ɛsɛ sɛ megye tom. Nokwasɛm ne sɛ, afoforo yɛɛ yɛn mmoa ma ɛboroo yɛn so. Ná me ne me kunu nim paa sɛ Yehowa na ɔreka akyerɛ yɛn sɛ, ‘Meka mo ho; mɛboa mo ama moagyina ɔhaw yi ano.’ Mmoa a yenyae no, me werɛ remfi da.”\nƐyɛ nokware sɛ Yehowa Nyankopɔn ne Ɔwerɛkyekyefo a ɔsen biara. Yehowa ne yɛn Bɔfo, na onim awerɛhow a yɛredi ne yaw a yɛrefa mu. Obetumi aboa yɛn na wahyɛ yɛn nkuran ama yɛatumi agyina yaw a yɛredi ano, na n’ani gye ho nso sɛ ɔbɛyɛ saa. Nea ɛsen saa no, wahyɛ yɛn bɔ sɛ obeyi owu afi hɔ koraa nnansa yi ara. Afei nso, obenyan nnipa ɔpepepem pii a wɔawuwu a wɔwɔ ne nkae mu no. (Yohane 5:28, 29; Adiyisɛm 21:3, 4) Saa bere no, wɔn nyinaa betumi aka asɛm a ɔsomafo Paulo kae yi bi sɛ: “Owu, wo nkonimdi wɔ he? Owu, wo nwowɔe wɔ he?”—1 Korintofo 15:55.\nBERE A AKA NNA KAKRA AMA WAWU\nSɛ aka nna kakra ama ɔyarefo bi awu a, nsɛnkyerɛnne a edidi so yi bi anaa ne nyinaa tumi da adi wɔ ne ho *:\nNe kɔn nnɔ aduan ne nsu. Sɛ wode aduru bi a yɛfrɛ no glycerin keka ɔyarefo no ano, na wofɔw mpopaho de to ne moma so a, ebetumi ama ne ho adwo no.\nƆmpɛ sɛ obiara ba ne nkyɛn, anaa nnipa kakraa bi na ɔpɛ sɛ wɔba ne nkyɛn. Momma baabi a ɔwɔ no nyɛ komm.\nƆda nnɔnhwerew pii.\nNe ho yeraw no. Ɛnsɛ sɛ muso ne mu sɛ moremma ɔmpere. Mmom, monkasa nkyerɛ no brɛoo, na monka ne koma nto ne yam.\nNe werɛ fi ade ntɛmntɛm. Sɛ wokɔ ɔyarefo no nkyɛn na ɛte sɛ nea n’adwene atu afra mpo a, bɔ wo din kyerɛ no, na ɔrekasa nso a, yɛ aso tie no.\nObetumi asɛe ne ho. Mommɔ mmɔden biara sɛ mubesiesie ne ho, na moama ne mpa so atew kama.\nƆhome a ensi so. Sɛ wote sɛ ɔyarefo no repene a, ebetumi aba sɛ ɛnyɛ biribiara, na mmom efi mframa a ɛrefa ne menem ntini a emu agogow mu.\nNe home retew. Sɛ ɔyarefo no reteetee a, mubetumi de sumii ahyehyɛ ne ti ase.\nNe honam kɔla sesa. Saa nsɛnkyerɛnne yi kyerɛ sɛ ne nipadua no adan ne mogya ani ama ɛrekɔyɛ adwuma wɔ akwaa titiriw bi ho.\n^ nky. 26 Efi: The Metropolitan Hospice of Greater New York\nShare Share Bere a Owuyare Abɔ Wo Dɔfo Bi\nMewɔ Yareɛ Koankorɔ Bi—Bible Bɛtumi Aboa Me Anaa?


Asomafo 10 - Nkwa Asem (NA-TWI) | Biblica América Latina\nAsomafo 10 - Nkwa Asem (NA-TWI)\nPetro ne Kornelio\n1Ɔbarima bi tenaa Kaesarea a ne din de Kornelio. Na ɔyɛ Roma asraafo bi a wɔn din de Italia asraafodɔm no so panyin. 2 Na ɔne ne fifo nyinaa yɛ Nyamesurofo. Ɔyɛ obi nso a na ɔboa ahiafo na daa ɔbɔ mpae. 3 Da bi awia bɛyɛ nnɔn abiɛsa no, ohuu Onyankopɔn bɔfo wɔ anisoadehu mu sɛ waba ne nkyɛn abɛfrɛ no se, “Kornelio!”\n4 Kornelio de hu hwɛɛ no dinn. Obisae se, “Asɛm bɛn, Awurade?” Ɔbɔfo no buae se, “Wo mpae ne w’adɔe a woyɛ ahiafo no adu Onyankopɔn anim sɛ nkae ade. 5 Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro no mmra. 6 Ɔte ɔbarima bi a wɔfrɛ no Simon a ɔhyɛ mmoa nhoma aduru a ne fi bɛn mpoano no nkyɛn.\n7 Ɔbɔfo no kasa kyerɛɛ no wiei a ɔkɔe no, Kornelio frɛɛ n’asomfo baanu, san frɛɛ n’asraafo no mu baako a ɔyɛ Nyamesuroni kaa wɔn ho, 8 kaa biribiara a wahu no kyerɛɛ wɔn, somaa wɔn Yopa.\n9 Ade kyee a wɔrekɔ no, ɛbɛyɛ owigyinae a wɔrebɛn kurow no no, Petro kɔɔ ɔdan a ɔte mu no atifi kɔbɔɔ mpae. 10 Saa bere no, ɔkɔm dee no; na wogu so reyɛ aduan ama no no, ɔkɔɔ tebea bi a ɛte sɛ adaeso mu. 11 Ohui sɛ ɔsoro abue, na biribi a ɛte sɛ ntama kɛse a wɔakyekyere n’afanan fi soro resian ba fam. 12 Na ntɔteboa ahorow ne mmoa a wɔwea ne wuram nnomaa ahyɛ saa ntama no ma.\n13 Afei nne bi ka kyerɛɛ no se, “Petro, sɔre na kum bi we!”\n14 Petro buae se, “Dabida, Awurade, minnii biribiara a ɛho ntew da.”\n15 Nne no ka kyerɛɛ no bio se, “Biribiara a Onyankopɔn atew ho no, nka se ɛho ntew.”\n16 Saa anisoadehu yi bae mprɛnsa. Afei ntama no san kɔɔ soro. 17 Saa bere a na Petro redwennwene anisoadehu no ho no, nnipa a Kornelio somaa wɔn no kɔduu Petro abobow ano. 18 Wɔfrɛ bisae se, “Saa ofi yi mu na Simon Petro te anaa?”\n19 Petro gu so redwennwene anisoadehu no ho no, Honhom Kronkron ka kyerɛɛ no se, “Simon, mmarima baasa bi rehwehwɛ wo. 20 Sian si fam. Ntwentwɛn wo nan ase na wo ne wɔn nkɔ, efisɛ, me na masoma wɔn.”\n21 Petro sian kɔɔ fam kɔka kyerɛɛ wɔn se, “Mene onipa a morehwehwɛ no no na mo amanneɛ?”\n22 Nnipa no buaa no se, “Yefi asraafo panyin Kornelio nkyɛn. Ɔyɛ ɔtreneeni ne Onyamesuroni a Yudafo nyinaa bu no. Onyankopɔn bɔfo ka kyerɛɛ no se ɔnsoma mfrɛ wo mmra ne fi na ontie asɛm bi mfi wo nkyɛn.”\n23 Petro gyee nnipa no som wɔn hɔho. Ade kyee no, Petro ne nnipa no ne gyidifo bi a wofi Yopa bɔɔ anan kɔe.\nPetro kɔ Kornelio fi\n24 Ade kyee a oduu Kaesarea no, na Kornelio afrɛfrɛ n’abusuafo ne ne nnamfonom ahyia retwɛn no. 25 Petro reyɛ awura ofie hɔ no, Kornelio hyiaa no buu no nkotodwe.\n26 Nanso Petro ka kyerɛɛ no se, “Sɔre, efisɛ, me nso meyɛ onipa sɛ wo ara.”\n27 Petro ne Kornelio gu so rekasa no, wowuraa ofi no mu kɔtoo nnipa bebree.\n28 Petro ka kyerɛɛ wɔn se, “Mo ara munim pefee sɛ Yudafo mmara mma Yudani kwan sɛ ɔkɔsra Amanamamuni anaasɛ ɔde ne ho bɔ no. Nanso Onyankopɔn akyerɛ me sɛ, ɛnsɛ sɛ meka se onipa bi ho ntew. 29 Eyi nti na mosoma bɛfrɛɛ me no mantwentwɛn me nan ase no. Afei kyerɛ me nea enti a wosoma bɛfrɛɛ me no.”\n30 Kornelio kae se, “Nnɛ ne nnanan awia nnɔn abiɛsa a merebɔ mpae wɔ me fi no, mihui sɛ ɔbarima bi a ɔhyɛ atade a ɛhyerɛn gyina m’anim. 31 Ɔkae se, ‘Kornelio, wo mpaebɔ ne w’adɔe a woyɛ ahiafo no adu Onyankopɔn anim sɛ nkae ade. 32 Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro mmra. Ɔte ɔbarima bi a wɔfrɛ no Simon a ɔhyɛ mmoa nhoma aduru a ne fi bɛn mpoano no nkyɛn’. 33 Mesoma ma wɔbɛfrɛɛ wo, na wo nso woayɛ ade sɛ woaba. Mprempren, yɛn nyinaa ahyia wɔ Onyankopɔn din mu rebetie asɛm biara a Awurade ahyɛ wo sɛ ka kyerɛ yɛn no.”\n34 Petro fii ase kasae se, “Afei mahu sɛ ɛyɛ nokware sɛ Onyankopɔn nyɛ nyiyimu, 35 na mmom, ɔman biara mu, nea ɔyɛ ade trenee no, ogye no. 36 Munim asɛmpa a ɛfa asomdwoe ho a ɛnam yɛn Awurade Yesu Kristo a ɔyɛ nnipa nyinaa Awurade no so de brɛɛ Israelfo no. 37 Munim nsɛm a esisii wɔ Yudea, a efii ase wɔ Galilea, Yohane asubɔ ho asɛnka no akyi. 38 Munim sɛnea Onyankopɔn de Honhom Kronkron ne tumi maa Yesu Nasaretni no. Esiane sɛ Onyankopɔn ka ne ho no nti, ɔkɔɔ mmeaemmeae, yɛɛ papa, saa wɔn a ɔbonsam afa wɔn no yare.\n39 Yɛyɛ dwuma a odii wɔ Yudaman mu ne Yerusalem no ho adansefo. Wɔbɔɔ no asɛnnuam, kum no. 40 Nanso ne nnansa so no, Onyankopɔn ma ɔsɔre fii awufo mu ma oyii ne ho adi. 41 Wanyi ne ho adi ankyerɛ nnipa nyinaa sɛ yɛn a yɛyɛ adansefo a Onyankopɔn ayi yɛn dedaw no. Ɔsɔre fii awufo mu no, yɛne no didi nomee. 42 Na ɔhyɛɛ yɛn sɛ, yɛnka Asɛmpa no nkyerɛ nnipa nyinaa, na yenni ne ho adanse sɛ, ɔno ne nea Onyankopɔn ayi no asi hɔ sɛ ommu ateasefo ne awufo atɛn no. 43 Adiyifo nyinaa kaa ne ho asɛm se, wɔnam ne din so de obiara a ogye no di no bɔne befiri no.”\nAmanamanmufo nya Honhom Kronkron\n44 Petro gu so rekasa no, Honhom Kronkron baa wɔn a wɔretie asɛm no nyinaa so. 45 Yudafo gyidifo a wɔne Petro fi Yopa bae no ho dwiriw wɔn sɛ Onyankopɔn ahwie n’akyɛde a ɛyɛ Honhom Kronkron no agu Amanamanmufo no nso so. 46 Efisɛ, wɔtee sɛ wɔreka kasa foforo reyi Onyankopɔn ayɛ wɔ ne kɛseyɛ ho. 47 Petro kae se, “Saa nnipa yi anya Honhom Kronkron sɛnea yɛn nso yenyaa bi no. Obi betumi asiw wɔn asubɔ ho kwan anaa?” 48 Petro hyɛɛ sɛ wɔmmɔ wɔn asu Yesu Kristo din mu. Afei wɔsrɛɛ no sɛ onni nna kakra wɔ wɔn nkyɛn.\nNA-TWI : Asomafo 10


Nnwom 132 AKCB - 诗篇 132 CCB\n1Awurade kae Dawid\nne ɔhaw ahorow a ogyinaa ano no.\n2Ɔkaa Awurade ntam,\nna ɔhyɛɛ nea ɔyɛ Otumfo ma Yakob no bɔ se,\n3“Merenhyɛn me fi\nna merenkɔda me mpa so,\n4meremma nna mmfa me\nna meremma mʼani nkum,\n5kosi sɛ menya baabi ama Awurade,\nbaabi a nea ɔyɛ Otumfo ma Yakob No bɛtena.”\n6Yɛtee wɔ Efrata,\nyɛbɛtoo so wɔ Yaar mfuw so.\n7“Momma yɛnkɔ nʼatenae;\nmomma yɛnsom wɔ ne nan ntiaso hɔ.\n8‘Awurade, sɔre bra wʼahomegyebea,\nwo ne wo tumi adaka no.\n9Ma trenee nyɛ sɛ ntade mma wʼasɔfo;\nma wʼahotefo nto ahurusi nnwom.’ ”\n10Wo somfo Dawid nti,\nnyi wʼani mfi nea woasra no ngo no so.\n11Awurade kaa ntam kyerɛɛ Dawid,\nnokware ntam a ɔntwe nsan se,\n“Wʼasefo no mu baako\nna mede no bɛtena wʼahengua so.\n12Sɛ wo mmabarima di mʼapam so\nna wotie me nkyerɛkyerɛ a,\nɛno de wɔn mmabarima bɛtena\nwʼahengua so afebɔɔ.”\n13Awurade ayi Sion,\nɔde hɔ ayɛ nʼatenae:\n14“Ɛha ne mʼahomegyebea daa nyinaa;\nɛha na mɛtena adi hene, efisɛ ha na mepɛ,\n15mede nneɛma pa bebree behyira no\nna mama nʼahiafo adidi amee.\n16Mede nkwagye befura nʼasɔfo,\nna nʼahotewfo ato ahurusi nnwom daa.\n17“Mɛma obirɛmpɔn bi apue wɔ Dawid ahenni mu,\nna mede kanea asi hɔ ama nea masra no ngo no.\n18Mede aniwu befura nʼatamfo,\nnanso wɔbɛhyɛ no ahenkyɛw a ɛhyerɛn.”\nAKCB : Nnwom 132


Abawo, a wɔsan frɛ no awokyem ne awo, yɛ awiei a wɔde ba nyinsɛn mu a nkokoaa biako anaa nea ɛboro saa fi awotwaa mu. Wɔ afe 2015 mu no, wɔwoo nkokoaa ɔpepem ɔha aduasa anum wiase nyinaa. Wɔwoo bɛyɛ ɔpepem dunum ansa na nnawɔtwe aduasa asɔn soe, na efi ɔha mu nkyekyem abiɛsa kosi dumien nso na wɔwoo wɔn wɔ nnawɔtwe aduanan abien akyi. Wɔ aman a wɔanya wɔn ho mu no, wogye awo dodow no ara wɔ ayaresabe bere a wɔ aman a wonni bi mu no, wogye awo dodow no ara wɔ fie wɔ awo mu aboafo hwɛ ase.\nYɛ yi fii "https://tw.wikipedia.org/w/index.php?title=Abawo&oldid=69279"\nNsesae ba kratafa yi so da 7 Ɔbɛnem 2022, mmere 17:24.


撒迦利亚书 8 CCB – Sakaria 8 ASCB | Biblica\n撒迦利亚书 8 CCB – Sakaria 8 ASCB\nAwurade Hyɛ Bɔ Sɛ Ɔbɛhyira Yerusalem\n1Asafo Awurade asɛm baa me nkyɛn bio. 2Yei ne deɛ Asafo Awurade seɛ: “Metwe Sion ho ninkunu pa ara; metwe ne ho ninkunu anibereɛ so.”\n3Deɛ Awurade seɛ nie, “Mɛsane akɔ Sion na makɔtena Yerusalem. Afei wɔbɛfrɛ Yerusalem Nokorɛ Kuropɔn, na Asafo Awurade bepɔ no, wɔbɛfrɛ no Bepɔ Kronkron.”\n4Deɛ Asafo Awurade seɛ nie: “Nkɔkoraa ne mmerewa bɛtenatena Yerusalem mmɔntene so bio a obiara kura poma, ɛsiane onyini enti. 5Na mmarimaa ne mmaayewa a wɔredi agorɔ bɛhyɛ kuropɔn no mmɔntene so ma.”\n6Deɛ Asafo Awurade seɛ nie: “Nkaeɛfoɔ yi deɛ, ɛbɛyɛ wɔn nwanwa saa ɛberɛ no, na me nso ɛbɛyɛ me nwanwa anaa?”\n7Deɛ Asafo Awurade seɛ nie: “Mɛgye me nkurɔfoɔ afiri aman a ɛwɔ apueeɛ ne atɔeɛ no so. 8Mede wɔn bɛsane aba abɛtena Yerusalem; wɔbɛyɛ me nkurɔfoɔ, na mayɛ wɔn Onyankopɔn wɔ nokorɛ ne tenenee mu.”\n9Deɛ Asafo Awurade seɛ nie: “Mo a afei na morete nsɛm a adiyifoɔ no kaeɛ no; adiyifoɔ a na wɔwɔ hɔ ɛberɛ a wɔtoo Asafo Awurade fie fapem no, monhyɛ mo ho den, na moatumi asi asɔredan no. 10Ɛberɛ no nnya nsoeɛ no, na wɔntua apaadie ho ka mma nnipa anaa mmoa. Atamfoɔ enti, na obiara ntumi nkɔ nʼadwuma so asomdwoeɛ mu, ɛfiri sɛ na mede mpaapaemu aba wɔn mu. 11Nanso, afei deɛ, merenyɛ nkaeɛfoɔ yi sɛdeɛ meyɛɛ kane no,” sɛdeɛ Asafo Awurade seɛ nie.\n12“Aba no bɛnyini yie, bobe bɛso nʼaba, asase no bɛbɔ nʼaduane na ɔsoro nso bɛtɔ ne bosuo. Mede saa nneɛma yi nyinaa bɛma nkaeɛfoɔ yi sɛ wɔn agyapadeɛ. 13Mo, Yuda ne Israel, moayɛ nnome wɔ aman no mu, nanso mɛgye mo na moayɛ nhyira. Monnsuro, na monhyɛ mo ho den.”\n14Deɛ Asafo Awurade seɛ nie: “Sɛdeɛ meyɛɛ mʼadwene sɛ mede atoyerɛnkyɛm bɛba mo so, na mannya ahummɔborɔ ɛberɛ a mo agyanom fuu me bo no, 15saa ara na afei mayɛ mʼadwene sɛ, mɛyɛ Yerusalem ne Yuda yie. Monnsuro. 16Deɛ ɛsɛ sɛ moyɛ nie: Monni mo ho mo ho nokorɛ. Mommu atɛntenenee wɔ mo asɛnniiɛ; 17mommmɔ po bɔne ntia mo ho mo ho, na monnnɔ ntam hunu. Mekyiri saa nneɛma yi nyinaa,” sɛdeɛ Awurade seɛ nie.\n18Asafo Awurade asɛm baa me nkyɛn bio. 19Deɛ Asafo Awurade seɛ nie: “Abosome ɛnan, enum, nson ne edu mu mmuadadie no bɛyɛ anigyeɛ ne ahosɛpɛ mmerɛ, na ɛbɛyɛ anigyeɛ afahyɛ ama Yuda. Enti monnɔ nokorɛ ne asomdwoeɛ.”\n20Deɛ Asafo Awurade seɛ nie, “Nnipa bebree ne wɔn a wɔtete nkuropɔn bebree so bɛba ara, 21na nnipa a wɔfiri kuropɔn baako so bɛkɔ foforɔ so akɔka sɛ, ‘Momma yɛnkɔ seesei ara nkɔsrɛ Awurade na yɛnhwehwɛ Asafo Awurade. Me deɛ, merekɔ.’ 22Na nnipa bebree ne aman akɛseɛ bɛba Yerusalem abɛhwehwɛ Asafo Awurade no, na wɔakoto asrɛ no.”\n23Deɛ Asafo Awurade seɛ nie: “Nna no mu, nnipa edu a wɔka kasa ahodoɔ na wɔfiri aman ahodoɔ so bɛba abɛsɔ Yudani atadeɛ mmuano mu na wɔbɛka sɛ, ‘Wo ne yɛn nkɔ, ɛfiri sɛ yɛate sɛ Onyankopɔn ka wo ho.’ ”\nASCB : Sakaria 8


1 Corintios 5 CST - Korintofo I 5 NA-TWI | Biblica\n1 Corintios 5 CST - Korintofo I 5 NA-TWI\nKorintofo I 5\n1Nnansa yi, wɔkeka se aguaman a morebɔ wɔ asafo no mu no yɛ hu a abosonsomfo mpo renyɛ saa. Mate mpo sɛ obi afa n’agya yere. 2 Na ɛbɛyɛ dɛn na moatumi ahoahoa mo ho? Adɛn nti na ɛnsɛ sɛ mo werɛ how wɔ ho na mompam saa onipa no mfi mo mu.\n3 Ɛwom, me de, me ne mo ntam kwan ware nanso mewɔ mo nkyɛn honhom mu. Yɛn Awurade Yesu din mu, mabu onipa a ɔyɛɛ afide yi atɛn dedaw te sɛ nea mewɔ mo nkyɛn ara pɛ. 4 Muhyia na meka mo ho wɔ honhom mu a, Awurade Yesu tumi a ɛka yɛn ho no nti, 5 ɛsɛ sɛ mode saa onipa no ma ɔbonsam na ɔsɛe ne nipadua no na Awurade da no du a, wagye ne honhom nkwa.\n6 Ɛnsɛ sɛ mohoahoa mo ho. Munim sɛ, ‘mmɔkaw kakraa bi na ɛma mmɔre no tu.’ 7 Ɛsɛ sɛ muyi saa bɔne mmɔkaw dedaw yi fi mo mu na moayɛ kronn. Ɛba saa a, mobɛyɛ sɛ mmɔre foforo a mmɔkaw nni mu sɛnea minim mo sɛ mote dedaw no. Afei a wɔde Kristo a ɔyɛ yɛn Twam Guammaa no abɔ afɔre no, yɛn Twam Afahyɛ no adu so. 8 Eyi nti, mommma yɛmmfa mmɔkaw dedaw a ɛyɛ bɔne no nnni afahyɛ no na mmom yɛmfa abodoo a mmɔkaw nni mu na ɛyɛ kronn no na enni afahyɛ no.\n9 Krataa a mekyerɛw mo no, mekaa wɔ mu se mommfa mo ho mmmɔ aguamammɔfo ho. 10 Menkyerɛ abosonsomfo a wonye anaa aniberefo anaa akorɔmfo anaa wɔn a wɔsom ahoni. Sɛ wompɛ sɛ wo ne wɔn bɔ a, na ɛsɛ sɛ wufi wiase koraa. 11 Nea mekyerɛ ne sɛ, mommfa mo ho mmmɔ onipa a ɔfrɛ ne ho se onua nanso ɔyɛ bɔne anaa ɔyɛ oniberefo anaa ɔsom ahoni anaa ɔkɔnkɔnsani anaa ɔkɔwensani anaa ɔkorɔmfo. Onipa a ɔte saa no, mo ne no nntena ase nnto nsa nnnidi.\n12 Adɛn nti na ɛsɛ sɛ mibu wɔn a wɔnka asafo no ho atɛn? Ɛnyɛ wɔn a wɔwɔ asafo no mu mmom na ɛsɛ sɛ mubu wɔn atɛn? 13 Onyankopɔn na obebu wɔn a wonni asafo no mu atɛn, sɛnea Kyerɛwsɛm no ka se, “Munyi onipa bɔnefo no mfi mo mu.”\nNA-TWI : Korintofo I 5


Jan 14 SNC - Yohane 14 AKCB\n1Yesu ka kyerɛɛ nʼasuafo no se, “Mommma mo koma ntu. Munnye Onyankopɔn nni na munnye me nso nni. 2Tenabea bebree wɔ mʼAgya fi, ɛno nti merekɔ akosiesie baabi ama mo. Sɛ asɛm a mereka yi nyɛ nokware a anka merenka nkyerɛ mo. 3Na sɛ mekɔ na mikosiesie baabi ma mo a, mɛsan aba abɛfa mo akɔ na me ne mo akɔtena. 4Munim faako a merekɔ no ne ɔkwan ko a mobɛfa so aba hɔ bi.”\n5Toma bisaa no se, “Awurade yennim faako a worekɔ na yɛbɛyɛ dɛn ahu ɔkwan aba hɔ bi?”\n6Yesu buae se, “Mene ɔkwan ne nokware ne nkwa no; obi ntumi nkɔ Agya no hɔ, gye sɛ ɔfa me so.” 7Yesu kaa bio se, “Afei a moahu onipa ko a meyɛ yi, saa ara nso na mubehu mʼAgya no, na efi saa bere yi munim no, efisɛ moahu no!”\n8Filipo bisaa no se, “Awurade, kyerɛ yɛn Agya no, efisɛ nea yɛrehwehwɛ ara ne no.”\n9Yesu buaa no se, “Filipo, enti me ne mo nantewee dedaada yi, wunnim onipa ko a meyɛ? Obiara a onim onipa ko a meyɛ no nim mʼAgya no. Adɛn nti na woka se, ‘Kyerɛ yɛn Agya’ no? 10Filipo wunnye nni sɛ mewɔ Agya no mu na Agya no nso wɔ me mu ana? Yesu san ka kyerɛɛ nʼasuafo no se, nsɛm a maka akyerɛ mo no mfi mʼankasa. Agya a ɔte me mu no na ɔnam me so yɛ nʼadwuma. 11Munnye me nni sɛ mewɔ Agya no mu na Agya no nso wɔ me mu. Sɛ munnnye nsɛm a maka no nni a, nnwuma a mayɛ no nti, munnye nni. 12Mereka nokware akyerɛ mo, obiara a ogye me di no bɛyɛ nnwuma a meyɛ no bi na mpo ɔbɛyɛ nnwuma akɛseakɛse, efisɛ merekɔ mʼAgya no nkyɛn. 13Na biribiara a mubebisa wɔ me din mu no, mɛyɛ ama mo, sɛnea ɛbɛyɛ a Agya no anuonyam nam ne Ba no so bɛda adi. 14Biribiara a mode me din bebisa no, mɛyɛ ama mo.”\n15“Sɛ modɔ me a munni mʼahyɛde so. 16Mebisa Agya no na wama mo ɔboafo foforo a ɔne Honhom Kronkron no a ɔda Onyankopɔn nokware nyinaa adi no na ɔne mo atena daa. 17Wiase rentumi nnye no, efisɛ wonhu no, na wonnim no. Nanso mo de, munim no, efisɛ ɔne mo na ɛte. 18Merennyaw mo sɛ ayisaa; mɛsan aba mo nkyɛn bio. 19Ɛrenkyɛ biara nnipa renhu me bio, nanso mo de, mubehu me; na esiane sɛ mete ase no nti mo nso mobɛtena ase. 20Na da a mɛsɔre afi awufo mu no du a, mubehu sɛ mewɔ mʼAgya no mu na mo nso mowɔ me mu, sɛnea me nso mewɔ mo mu no. 21Obiara a odi mʼahyɛde so no ne obi a ɔdɔ me. Obiara a ɔdɔ me no mʼAgya bɛdɔ no, na me nso mɛdɔ no na mada me ho adi akyerɛ no.”\n22Yuda a ɛnyɛ Iskariot no, kae se, “Awurade, ɛbɛyɛ dɛn na wobɛda wo ho adi akyerɛ yɛn nko ara na ɛnyɛ nnipa nyinaa?”\n23Yesu buaa no se, “Obiara a ɔdɔ me no bedi me nsɛm so. MʼAgya bɛdɔ no na me ne mʼAgya bɛba ne nkyɛn ne no abɛtena. 24Obiara a ɔnnɔ me no renni me nsɛm so. Nsɛm a moate no nyɛ me ara me nsɛm, na mmom efi mʼAgya a ɔsomaa me no nkyɛn.\n25“Mewɔ mo nkyɛn yi na mereka eyinom nyinaa akyerɛ mo. 26Honhom Kronkron no a ɔne ɔboafo a Agya no bɛsoma no wɔ me din mu no bɛkyerɛkyerɛ mo biribiara, na wakaakae mo biribiara a maka akyerɛ mo no. 27Asomdwoe na mede regyaw mo; mʼasomdwoe na mede regyaw mo. Ɛnyɛ wiase asomdwoe na mede regyaw mo. Mommma mo koma ntu; na munnsuro nso.\n28“Motee sɛ mekae se, ‘Merekɔ nanso mɛsan aba mo nkyɛn bio’ no. Sɛ modɔ me ampa ara a, anka mo ani begye, efisɛ afei de, metumi akɔ Agya a ɔwɔ tumi sen me no nkyɛn. 29Maka eyinom akyerɛ mo sɛnea ɛba mu a mubegye me adi. 30Merentumi nkɔ so nkasa pii nkyerɛ mo bio, efisɛ ɔbonsam no reba, nanso onni me so tumi. 31Na ɛsɛ sɛ nnipa hu sɛ medɔ Agya no, ɛno nti na asɛm biara a ɔbɛka no meyɛ no.\n“Afei mommra mma yɛnkɔ.”\nAKCB : Yohane 14


Забур 146 CARS - Nnwom 146 ASCB\nAo me ɔkra, kamfo Awurade!\n2Mɛkamfo Awurade me nkwa nna nyinaa;\nmɛto ayɛyi dwom ama me Onyankopɔn, sɛ mete ase yi.\n3Mommfa mo ho nto mmapɔmma so,\nadasamma a wɔrentumi nnye nkwa.\n4Sɛ wɔn honhom tu kɔ a, wɔsane kɔ dɔteɛ mu,\nsaa da no ara wɔn nsusuiɛ nyinaa yɛ kwa.\n5Nhyira ne deɛ ne ɔboafoɔ ne Yakob Onyankopɔn,\ndeɛ nʼanidasoɔ wɔ Awurade, ne Onyankopɔn mu.\n6Ɔno ne ɔsoro ne asase Yɛfoɔ,\nɛpo ne biribiara a ɛwɔ mu nyinaa\nAwurade a ɔyɛ nokwafoɔ daa no.\n7Ɔdi ma wɔn a wɔhyɛ wɔn so,\nna ɔma wɔn a ɛkɔm de wɔn aduane.\nAwurade gyaa nneduafoɔ,\n8Awurade ma anifirafoɔ hunu adeɛ.\nAwurade pagya wɔn a wɔakom.\nAwurade dɔ teneneefoɔ.\n9Awurade hwɛ ahɔhoɔ so\nna ɔwowa nwisiaa ne akunafoɔ,\nna amumuyɛfoɔ akwan deɛ, ɔdane ani.\n10Sion, Awurade wo Onyankopɔn di ɔhene daa daa,\nwɔ awoɔ ntoatoasoɔ nyinaa so.\nASCB : Nnwom 146


Luka 17 | Intanɛt So Bible| Wiase Foforɔ Nkyerɛaseɛ\nLuka Asɛmpa 17:1-37\nHintidua, bɔnefakyɛ, ne gyidi (1-6)\nNkoa a mfaso nni yɛn so (7-10)\nƆsaa akwatafo du yare (11-19)\nOnyankopɔn Ahenni reba (20-37)\nOnyankopɔn Ahenni “wɔ mo mfinimfini” (21)\n“Monkae Lot yere no” (32)\n17 Afei ɔka kyerɛɛ n’asuafo no sɛ: “Nea ɛbɛyɛ biara, nneɛma a ɛto nnipa hintidua bɛba. Nanso, nea ɛnam no so bɛba no nnue! 2 Anka eye ma no sɛ wɔde ɔbo kɛse* bɛsɛn ne kɔn mu, na wɔakɔtow no ato po mu, sen sɛ ɔbɛto nketewa yi mu baako hintidua.+ 3 Monhwɛ mo ho yiye. Sɛ wo nua yɛ bɔne bi a, ka n’anim,+ na sɛ onu ne ho a, fa kyɛ no.+ 4 Sɛ mpo ɔyɛ wo bɔne mpɛn ason da koro, na ɔsan ba wo nkyɛn mpɛn ason bɛka sɛ, ‘Manu me ho’ a, fa kyɛ no.”+ 5 Na asomafo no ka kyerɛɛ Awurade sɛ: “Ma yɛn gyidi nyɛ kɛse.”+ 6 Ɛnna Awurade kae sɛ: “Sɛ mowɔ gyidi a ne kɛse te sɛ sinapi aba a, anka mobɛka akyerɛ saa dua* yi sɛ, ‘Tutu na kosi po mu!’ na ebetie mo.+ 7 “Mo mu hena na ɔwɔ akoa a ɔrefuntum asaase anaasɛ ɔrehwɛ mmoa, na sɛ ofi afuw mu ba a ɔbɛka akyerɛ no sɛ, ‘Yɛ ntɛm bra bɛtena pon ho didi’? 8 Mmom no, ɔbɛka akyerɛ no sɛ, ‘Pɛ biribi ma minni anwummere yi, na bɔ abɔso som me kosi sɛ medidi anom awie, na ɛno akyi no, wubetumi adidi anom,’ ɛnte saa? 9 Ɔbɛda akoa no ase sɛ wayɛ nea ɔkae no anaa? Daabi. 10 Enti mo nso, sɛ moyɛ adwuma a wɔde ama mo no nyinaa wie a, monka sɛ: ‘Yɛyɛ nkoa a mfaso nni yɛn so. Nea ɛsɛ sɛ yɛyɛ ara na yɛayɛ no.’”+ 11 Bere a ɔrekɔ Yerusalem no, ɔfaa Samaria ne Galilea hye so. 12 Na bere a ɔreyɛ adu akuraa bi ase no, mmarima du bi a wɔyare kwata huu no, nanso wogyinaa akyirikyiri.+ 13 Na wɔteɛɛm sɛ: “Yesu, Ɔkyerɛkyerɛfo, hu yɛn mmɔbɔ!” 14 Bere a ohuu wɔn no, ɔka kyerɛɛ wɔn sɛ: “Monkɔ na momfa mo ho nkɔkyerɛ asɔfo no.”+ Na bere a wɔrekɔ no, wɔn ho tɔɔ wɔn.*+ 15 Bere a baako hui sɛ ne ho atɔ no no, ɔsan n’akyi bae, na ɔde nne kɛse hyɛɛ Onyankopɔn anuonyam. 16 Na ɔde n’anim butuw Yesu nan ase daa no ase. Nea ɛte ne sɛ, na ɔyɛ Samariani.+ 17 Ɛnna Yesu bisaa no sɛ: “Ɛnyɛ nnipa du na wɔn ho tɔɔ wɔn?* Na baakron a aka no wɔ he? 18 Enti obi foforo biara ansan n’akyi ammɛhyɛ Onyankopɔn anuonyam sɛ ɔbarima a ofi ɔman foforo mu yi?” 19 Ɛnna Yesu ka kyerɛɛ no sɛ: “Sɔre na kɔ; wo gyidi ama wo ho atɔ wo.”+ 20 Na Farisifo no bisaa no bere a Onyankopɔn Ahenni bɛba.+ Na obuaa wɔn sɛ: “Onyankopɔn Ahenni no remma mma nnipa mfa wɔn ani nhu no pefee; 21 na nnipa renka nso sɛ ‘Hwɛ ha!’ anaa ‘Hwɛ hɔ!’ Na hwɛ! Onyankopɔn Ahenni no wɔ mo mfinimfini.”*+ 22 Afei ɔka kyerɛɛ asuafo no sɛ: “Bere bi bɛba a mobɛpɛ sɛ muhu onipa Ba no nna no mu baako, nanso morenhu. 23 Na nnipa bɛka akyerɛ mo sɛ, ‘Monhwɛ hɔ!’ anaasɛ ‘Monhwɛ ha!’ Monnkɔ, na munnni wɔn akyi.+ 24 Na sɛnea anyinam pae a, ɛhyerɛn fi ɔsoro fã bi kɔ ɔsoro fã foforo no, saa ara na onipa Ba+ no bɛyɛ wɔ ne da no mu.+ 25 Nanso nea edi kan no, ɛsɛ sɛ ohu amane bebree na awo ntoatoaso yi po no.+ 26 Bio nso, sɛnea ɛyɛe wɔ Noa nna no mu no,+ saa ara na ɛbɛyɛ wɔ onipa Ba no nna no nso mu:+ 27 na wodidii, wɔnomee, mmarima warewaree, wɔde mmea memaa aware, kosii da a Noa kɔɔ adaka no mu.+ Na Nsuyiri no ba bɛsɛee wɔn nyinaa.+ 28 Afei nso, Lot+ nna no mu no, wodidii, wɔnomee, wɔtɔe, wɔtɔnee, woduae, wosisii adan. 29 Na da a Lot fii Sodom no, ogya ne sɔfe* tɔ fii soro bɛsɛee wɔn nyinaa.+ 30 Saa ara na ɛbɛyɛ, ɛda a onipa Ba no beyi ne ho adi no.+ 31 “Saa da no, mma onipa a ɔwɔ ɔdan atifi a ne nneɛma wɔ fi no nnsi fam mmmɛfa, na onipa a ɔwɔ afuw mu no, mma ɔno nso nnsan mmmɛfa nneɛma a ɛwɔ akyi no. 32 Monkae Lot yere no.+ 33 Obiara a ɔbɛyɛ sɛ ɔbɛkora ne nkwa* so no, ebefi ne nsa, na obiara a ɔbɛhwere ne nkwa no, ɔbɛkora so.+ 34 Mereka akyerɛ mo sɛ, saa anadwo no nnipa baanu bɛda mpa baako so; wɔbɛfa baako akɔ, na wɔagyaw ɔbaako.+ 35 Mmea baanu bɛyam ade wɔ ɔbo koro so; wɔbɛfa ɔbaako akɔ na wɔagyaw ɔbaako.” 36 *—— 37 Enti wobisaa no sɛ: “Awurade, ɛhe?” Ɔka kyerɛɛ wɔn sɛ: “Nea afunu wɔ no, ɛhɔ ara nso na akɔre bɛboa wɔn ho ano.”+\n^ Anaa “sikamino dua.”\n^ Anaa “wɔn ho fii.”\n^ Anaa “wɔn ho fii?”\n^ Anaa “wɔ mo mu.”


Abɔfo kɔsraa Lot (1-11)\nWɔka kyerɛɛ Lot ne n’abusua sɛ womfi kurow no mu (12-22)\nWɔsɛee Sodom ne Gomora (23-29)\nLot yere dan nkyene siw (26)\nLot ne ne mma mmea ho asɛm (30-38)\nNea ɛyɛe a yebenyaa Moabfo ne Ammonfo (37, 38)\n19 Abɔfo baanu no koduu Sodom anwummere, na na Lot te Sodom kurow no pon ano. Lot huu wɔn no, ɔsɔre kohyiaa wɔn de n’anim butuw fam.+ 2 Na ɔkae sɛ: “Me wuranom, mesrɛ mo, momman mmra mo akoa fi mmɛda ha anadwo yi na wɔnhohoro mo nan ho, na ade kye a moasɔre ntɛm atoa mo akwantu so.” Ɛnna wɔkae sɛ: “Daabi, yɛbɛda abɔnten anadwo yi.” 3 Nanso ɔne wɔn kae ara maa wɔne no kɔɔ fie. Na ɔtow wɔn pon; ɔtõõ paanoo a mmɔkaw* nnim maa wɔn, na wodii. 4 Wonnya nkɔɔ kɛtɛ so no, Sodom kurow no mu mmarima betwaa ofi no ho hyiae, efi mmarimaa so kosi nkwakoraa so, nnipa a wɔwɔ hɔ nyinaa bɔɔ twi bae. 5 Na wɔteɛteɛm guu Lot so sɛ: “Mmarima a wɔbaa wo nkyɛn anadwo yi no wɔ he? Fa wɔn bra na yɛne wɔn nna.”+ 6 Ɛnna Lot pue kɔɔ wɔn nkyɛn wɔ ɔpon no ano, na ɔtoo pon no mu wɔ n’akyi. 7 Na ɔkae sɛ: “Me nuanom, mesrɛ mo, munnni amumɔyɛsɛm saa. 8 Mesrɛ mo, mewɔ mma mmea baanu a ɔbarima biara ne wɔn nnae da. Momma memfa wɔn mmrɛ mo na monyɛ wɔn nea mopɛ biara. Na mmarima yi de, mommfa mo nsa nnka wɔn, efisɛ wɔabɛhyɛ me nwini* ase.”+ 9 Ɛnna wɔkae sɛ: “Twe wo ho!” Na wɔtoaa so sɛ: “Ɔhɔho a ɔreba ha no na obiara nka ne ho yi na ɔrebebu yɛn atɛn? Nea yɛde rebɛyɛ wo koraa bɛkyɛn wɔn de.” Na wɔn nyinaa baa Lot so. Ná wɔpɛ sɛ wobu ɔpon no kɔ mu. 10 Enti mmarima a wɔwɔ ofi no mu no soo Lot mu twee no baa dan no mu, na wɔtoo pon no mu. 11 Na wɔmaa mmarima a wogyinagyina ɔpon no ano no ani furafurae, efi akumaa so kosi ɔkɛse so, na wɔhwehwɛɛ ofi no ano kwan ara nso wɔanhu. 12 Afei mmarima no bisaa Lot sɛ: “Wowɔ obi ka wo ho wɔ ha? Sɛ w’ase, wo mma mmarima, wo mma mmea anaa wo busuani biara wɔ kurow yi mu a, yi wɔn fi ha! 13 Na yɛrebɛsɛe ha, efisɛ osũ ne nteɛm a wɔama aba no ano ayɛ den Yehowa anim,+ enti Yehowa asoma yɛn sɛ yɛmmɛsɛe kurow yi.” 14 Enti Lot fii adi ne ne nsenom a wɔrebɛware ne mma mmea no kɔkasae; ɔkae ara sɛ: “Monsɔre! Mumfi ha, efisɛ Yehowa rebɛsɛe kurow yi!” Nanso ne nsenom no faa no sɛ nea ɔreyi nsɛnkwaa.+ 15 Bere a ade reyɛ akye no, abɔfo no ani beree Lot so sɛ: “Sɔre! Fa wo yere ne wo mma mmea baanu a wɔwɔ ha no na wɔansɛe wo anka kurow a wɔn amumɔyɛ nti wɔrebɛsɛe wɔn no ho!”+ 16 Bere a ɔretwentwɛn ne nan ase no, Yehowa mmɔborɔhunu nti,+ mmarima no susoo ɔne ne yere ne ne mma mmea baanu no nsa de wɔn pue kɔɔ kurow no akyi.+ 17 Bere a wɔde wɔn duu kurow no akyi ara pɛ, wɔn mu baako kae sɛ: “Munguan mpere mo nkwa!* Monnhwɛ mo akyi+ na munnnyina ɔmantam+ yi mu baabiara! Munguan nkɔ bepɔw no so na wɔansɛe mo!” 18 Ɛnna Lot ka kyerɛɛ wɔn sɛ: “Yehowa, mesrɛ wo, mma me nnkɔ hɔ! 19 W’akoa anya w’anim dom, na woregye me nkwa*+ de ada ayamye kɛse* adi akyerɛ me. Nanso mesrɛ wo, merentumi nguan nkɔ bepɔw so hɔ, efisɛ misuro sɛ anhwɛ a na asiane bi akosiane me ma mawu.+ 20 Kurow yi bɛn, na metumi aguan akɔ hɔ; ɛhɔ sua. Mesrɛ wo, ma minguan nkɔ hɔ na minnya nkwa;* ɛhɔ sua.” 21 Ɛnna ɔka kyerɛɛ no sɛ: “Mate. Eyi mu nso mehu wo mmɔbɔ;+ merensɛe kurow a woaka ho asɛm no.+ 22 Yɛ ntɛm! Guan kɔ hɔ, efisɛ wunnuu hɔ a merenyɛ hwee!”+ Ɛno nti ɔtoo kurow no din Soar.*+ 23 Lot duu Soar no, na owia apue asaase no so. 24 Afei Yehowa maa sɔfe* ne ogya tɔ fii soro; efi Yehowa nkyɛn beguu Sodom ne Gomora so.+ 25 Enti ɔsɛee nkurow yi ne ɔmantam no nyinaa, ne nnipa a wɔwɔ nkurow no mu ne asaase no so afifide nyinaa.+ 26 Nanso Lot yere a na odi n’akyi no twaa n’ani hwɛɛ n’akyi, na ɔdan nkyene siw.+ 27 Ɛno akyi no, Abraham sɔree anɔpatutuutu kɔɔ faako a ogyinae ne Yehowa kasae no.+ 28 Bere a ɔmaa n’ani so hwɛɛ baabi a Sodom ne Gomora ne ɔmantam no nyinaa gu no, ɔnkɔhwɛ a, ewim na ayɛ wusiw kumɔnn te sɛ fononoo* mu wusiw yi!+ 29 Enti bere a Onyankopɔn resɛe nkurow a ɛwɔ ɔmantam no mu hɔ no, Onyankopɔn kaee Abraham, na ɔmaa Lot fii baabi a ɔte, nkurow a ɔsɛee no no mu.+ 30 Akyiri yi, Lot tu fii Soar na ɔne ne mma mmea no kɔtenaa bepɔw so,+ efisɛ na osuro sɛ ɔbɛtena Soar.+ Enti ɔne ne mma mmea baanu no kɔtenaa ɔbodan bi mu. 31 Na panyin no ka kyerɛɛ akumaa no sɛ: “Yɛn papa abɔ akwakoraa na ɔbarima biara nni asaase yi so a ɔne yɛn bɛda sɛnea wɔyɛ wɔ asaase so baabiara no. 32 Bra na yɛmma yɛn papa nsã* nnom na yɛne no nna na yɛne no nwo mma.” 33 Enti saa anadwo no, wɔmaa wɔn papa nsã* pii nomee; ɛnna ɔpanyin no ne no kɔdae, nanso papa no anhu bere a ɔbɛdaa hɔ ne bere a ɔsɔree. 34 Ade kyee no, ɔpanyin no ka kyerɛɛ akumaa no sɛ: “Hwɛ, me ne me papa dae nnɛra anadwo. Ma yɛmma no nsã nnom anadwo yi nso na wo ne no nkɔda, na yɛne no nwo mma.” 35 Enti saa anadwo no nso wɔmaa wɔn papa nsa pii nomee; ɛnna akumaa no ne no kɔdae, nanso papa no anhu bere a ɔbɛdaa hɔ ne bere a ɔsɔree. 36 Enti Lot mma mmea baanu no ne wɔn papa nyinsɛnee. 37 Ɔpanyin no woo ɔbabarima na ɔtoo no din Moab.+ Ɔno ne Moabfo a wɔwɔ hɔ nnɛ no agya.+ 38 Akumaa no nso woo ɔbabarima na ɔtoo no din Ben-Ami. Ɔno ne Ammonfo+ a wɔwɔ hɔ nnɛ no agya.\n^ Anaa “m’ahobammɔ.”\n^ Anaa “me kra nkwa.”\n^ Anaa “me kra nnya nkwa.”\n^ Ɛkyerɛ, “Ketewa.”


ناحوم 1 NAV - Nahum 1 ASCB\n1Elkosini Nahum anisoadehunu nwoma a ɛyɛ nkɔmhyɛ a ɛfa Ninewe ho.\nAwurade Abufuo A Ɛtia Ninewe\n2Awurade yɛ ninkunfoɔ ne aweretɔ Onyankopɔn,\nAwurade tɔ wedeɛ na abufuo ahyɛ no ma.\nAwurade tɔ nʼatamfoɔ so wedeɛ\nna nʼabufuo tena wɔn so.\n3Awurade bo kyɛre fu, na ne tumi so,\nna ɔtwe ɔfɔdifoɔ aso.\nNe kwan wɔ ntwahoframa ne ahum mu,\nomununkum yɛ ne nan ase mfuturo.\n4Ɔteatea ɛpo na ɔma ɛwe;\nɔma nsubɔntene nyinaa wewe.\nBasan ne Karmel twintwam\nna Lebanon frɔmfrɔmyɛ nso kusa.\n5Mmepɔ woso biribiri nʼanim\nna nkokoɔ nane.\nAsase, ewiase ne wɔn a wɔwɔ mu nyinaa\n6Hwan na ɔbɛtumi agyina nʼabufuo ano?\nHwan na ɔbɛtumi atena nʼabufuhyeɛ mu?\nNʼabufuo hwie te sɛ ogya;\nɔyɛ ahohia mu dwanekɔbea.\n8Nanso, ɔnam nsuyire nwanwasoɔ so\nbɛma Ninewe aba awieeɛ.\nƆbɛtaa nʼatamfoɔ akɔduru esum kabii mu.\n9Ɛpɔ biara a wɔbɛbɔ atia Awurade no,\nɔhaw biara remma ne mprenu so.\n10Wɔde nkasɛɛ bɛkyekyere wɔn ho,\nna ɛberɛ a wɔn nsa aboro wɔn no\nwɔbɛhye wɔn sɛ wira dwaneeɛ a wɔaboa ano.\n11Ao, Ninewe, wo mu na\ndeɛ ɔbɔ ɛpɔ bɔne tia Awurade\nna ɔtu fo bɔne no firie.\n12Deɛ Awurade seɛ nie:\n“Ɛwom sɛ wɔwɔ apamfoɔ a wɔdɔɔso deɛ,\nAo Yuda, ɛwom sɛ mama ɔhaw aba wo so,\n13Afei, mɛbubu kɔnnua a ɛda wo kɔn mu\nna matete nkɔnsɔnkɔnsɔn no mu.”\n“Worennya asefoɔ a wo din bɛda wɔn so.\nMɛsɛe nsɛsodeɛ a wɔasene ne ahoni a wɔaguo\na ɛsisi wʼabosonnan mu no.\nɛfiri sɛ wadane ayɛ atantanneɛ.”\n15Hwɛ mmepɔ no so,\ndeɛ a ɔde asɛmpa no ba no anammɔn\nAo, Yuda di wʼafahyɛ na\nNnipa bɔne rentu wo so sa bio;\nASCB : Nahum 1


John 17 NIV – Yohane 17 ASCB | Biblica\nJohn 17 NIV – Yohane 17 ASCB\nYesu Bɔ Mpaeɛ Ma Nʼasuafoɔ\n1Yesu kaa saa nsɛm yi wieeɛ no, ɔhwɛɛ ɔsoro bɔɔ mpaeɛ sɛ,\n“Agya, ɛberɛ no aduru. Hyɛ wo Ba no animuonyam, na Ɔba no nso nhyɛ wo animuonyam. 2Womaa no nnipa nyinaa so tumi sɛdeɛ ɛbɛyɛ a, ɔbɛma wɔn a wode wɔn maa no no nkwa a ɛnni awieeɛ. 3Na ɛkwan a wɔnam so bɛnya nkwa a ɛnni awieeɛ ne sɛ, wɔbɛhunu Onyankopɔn korɔ nokwafoɔ no, ne Yesu Kristo a wosomaa no baa asase so no! 4Medaa wʼanimuonyam adi kyerɛeɛ wɔ asase so na mewiee adwuma a wode hyɛɛ me nsa no yɛ. 5Na afei, Agya, fa animuonyam a mewɔ wɔ wʼanim ansa na worebɔ ewiase no hyɛ me wɔ wʼanim ha.\n6“Mama nnipa a na anka wɔte ewiase a wode wɔn hyɛɛ me nsa no ahunu wo. Na wɔyɛ wo dea na wode wɔn maa me. Wɔatie wʼasɛm. 7Afei, wɔahunu sɛ biribiara a wode maa me no firi wo nkyɛn. 8Mekaa asɛm a woka kyerɛɛ me sɛ menka nkyerɛ wɔn no kyerɛɛ wɔn na wɔtieeɛ. Wɔnim sɛ ɛyɛ nokorɛ sɛ mefiri wo nkyɛn na mebaeɛ. Na wɔgye di sɛ wo na wosomaa me. 9Mebɔ mpaeɛ ma wɔn. Memmɔ mpaeɛ mma wɔn a wɔnnye wʼasɛm nni, na mmom, nnipa a wode wɔn maa me no na mebɔ mpaeɛ ma wɔn, ɛfiri sɛ, wɔyɛ wo dea. 10Biribiara a mewɔ no yɛ wo dea na biribiara a wowɔ no nso yɛ me dea. Ɛnam yeinom so ama manya animuonyam. 11Na afei, merefiri ewiase, na magya wɔn wɔ akyire aba wo nkyɛn. Agya kronkron, wɔn a wode wɔn maa me no, fa wo din a tumi wɔ mu no bɔ wɔn ho ban na wɔayɛ baako sɛdeɛ wo ne me yɛ baako no. 12Ɛberɛ a me ne wɔn wɔ hɔ no, mede tumi a wode maa me no hwɛɛ wɔn so. Mebɔɔ wɔn ho ban, na wɔn mu biara annyera, gye onipa a ɛsɛ sɛ ɔyera no nko ara, sɛdeɛ ɛbɛyɛ a, Atwerɛsɛm no bɛba mu.\n13“Afei mereba wo nkyɛn. Maka saa nsɛm yi nyinaa ɛberɛ a meda so wɔ ewiase yi sɛdeɛ ɛbɛyɛ a, mʼanigyeɛ bɛhyɛ wɔn ma. 14Mekaa wʼasɛm kyerɛɛ wɔn na ewiasefoɔ tanee wɔn, ɛfiri sɛ, wɔmfiri ewiase sɛdeɛ me nso memfiri ewiase no. 15Memmisa wo sɛ yi wɔn firi ewiase, na mmom, mesrɛ sɛ, bɔ wɔn ho ban firi ɔbonsam nsam. 16Sɛdeɛ memfiri ewiase no, saa ara nso na wɔmfiri ewiase. 17Fa wo nsɛm a ɛyɛ nokorɛ no kyerɛkyerɛ wɔn na ɛnte wɔn ho, na ɛnyɛ wɔn kronkron. 18Sɛdeɛ wosomaa me baa ewiase no, saa ara na me nso meresoma wɔn akɔ ewiase. 19Wɔn enti, mede me ho ma wo sɛdeɛ ɛbɛyɛ a, wɔn nso de wɔn ho nyinaa bɛma wo.\n20“Memmɔ mpaeɛ mma wɔn nko. Mebɔ mpaeɛ ma wɔn a wɔnam asuafoɔ asɛm a wɔbɛka no so agye adi no nso. 21Mebɔ mpaeɛ sɛ wɔn nyinaa bɛyɛ baako. Agya, sɛdeɛ wowɔ me mu na me nso mewɔ wo mu no, saa ara nso na ma wɔntena yɛn mu. Ma wɔn nyinaa nyɛ baako sɛdeɛ ɛbɛyɛ a, ewiase bɛgye adi sɛ, wo na wosomaa me. 22Mede animuonyam a wode hyɛɛ me a ɛmaa me ne wo yɛɛ baako no ahyɛ wɔn sɛdeɛ ɛbɛyɛ a, wɔn nso, wɔbɛyɛ baako sɛdeɛ yɛn nso yɛyɛ baako no. 23Mewɔ wɔn mu na wo nso wowɔ me mu, sɛdeɛ ɛbɛyɛ a, wɔn nyinaa bɛyɛ baako na ewiase ahunu sɛ, wo na wosomaa me na wodɔ wɔn sɛdeɛ wodɔ me no\n24“Agya, mepɛ sɛ wɔn a wode wɔn maa me no bɛka me ho wɔ faako a mewɔ no, na wɔahunu mʼanimuonyam, animuonyam a wode maa me no, ɛfiri sɛ, wodɔ me ansa na wobɔɔ ewiase.\n25“Agya kronkron, ewiase nnim wo, nanso me deɛ, menim wo; na asuafoɔ yi nim sɛ wo na wosomaa me. 26Mama wɔahunu sɛdeɛ wo te na mɛkɔ so ayɛ saa daa, sɛdeɛ ɛbɛyɛ a, ɔdɔ a wodɔ me no bɛtena wɔn nso mu na me nso, matena wɔn nso mu bi.”\nASCB : Yohane 17


Nkyerԑwdenhoma woayԑ ama Yehowa Adansefo – 4Jehovah (Yehowa)\nCategory: Nkyerԑwdenhoma woayԑ ama Yehowa Adansefo\nEnti Yesu wui wɔ mmeamudua anaasɛ asendua so?\nWoyii mfonini yi fii Ɔwԑn Aban nsԑmmaw, Dԑn na What Does God Require of Us?, 1996, p. 7\n.:Enti Yesu wui wɔ mmeamudua anaasɛ asendua so?\n“Yesu anwu wɔ mmeamudua so. Owui wɔ dua so. Hela asɛmfua no a wɔkyerɛɛ ase ‘mmeamudua’ wɔ Bible mu no kyerɛ dua koro pɛ”- Dɛn na Onyankopɔn Hwehwɛ fi yɛn Hɔ, 1996, kr 23.\nDɛn ne “dua koro” no a wɔde dii dwuma wɔ Yesu bere so?\n“Stauros” wɔ Apam foforo no mu kyerɛ dua biako a wɔde si fam na biako bom wɔ natifi sɛ mmeamudua ma onya sɛso te sɛ‘Ƭ’. Mpɛn pii no asɛmfua mmeamudua no kyerɛɛ dua a wɔde bi abeamu sɛ mmeamudua (Ƭ)”-The Zonderyan Pictorial Encyclopedia of the Bible Vol 1, 1976, pg 1037-1038\nSo Yesu wɔde prɛgō biako anaasɛ mmienu na wɔbɔe No ne nsam? Continue reading “Enti Yesu wui wɔ mmeamudua anaasɛ asendua so?”\nAuthor WebmasterPosted on February 6, 2013 January 24, 2015 Categories Nkyerԑwdenhoma woayԑ ama Yehowa Adansefo, ƆsԑmpakaTags Mmeamudua\nSo Yesu yɛ wo ntamgyinafo?\n“Efisɛ Onyankopɔn biako pɛ na ɛwɔ hɔ ne ntamgyinafo biako nso na ɛwɔ Onyankopɔn ne onipa ntam. Onipa pa Yesu Kristo no nea ɔde ne ho maae sɛ agyede maa nnipa nyinaa…”-1 Timoteo 2:5-6\n“Ntamgyinafo: onnii a ogyina afanu mfinimfini pa kyɛw sɛnea ɔbɛka wɔn baanu abom asomdwoe mu”–Insight on the Scriptures vol 2 kr.360\nSaa Yesu nnyɛ ntamgyinafo a ɔmaa asomdwoe baae wone Onyankopɔn ntam a, Na ɛyɛ hena?\n“Yesu Kristo nnyɛ ntamgyinafo mma Yehowa Nyankopɔn ne adasemma nyinaa. Ɔyɛ ntamgyinafo ma N’agya Yehowa Nyankopɔn ne ɔman Yesrael Honhom fam nnipa a wɔn dodow yɛ 144000 pɛ”-World wide Security Under the Prince of Peace, kr. 10 Continue reading “So Yesu yɛ wo ntamgyinafo?”\nAuthor WebmasterPosted on February 6, 2013 February 6, 2013 Categories Nkyerԑwdenhoma woayԑ ama Yehowa Adansefo, ƆsԑmpakaTags Nipakō Yesu Kristo yɛ, Nkwagye\nEnti Yesu Nyanee sɛ Ɔbɔfopɔn Mikael no?\n“Ɔko baa ɔsoro: Mikael [nea ɔyɛ Yesu Kristo a Onyanee fii awufo mu no] ne… ɔtweasɛe no koe….\nWiɛ, enti dɛn na ɛtoo Yesu honam nipadua? So ɛyɛ asuafo no na wohui sɛ Yesu ɔbodan no da mpan? Yiw, efisɛ Onyankopɔn yii Yesu honam fii hɔ..”- Traa Ase Daa (Live Forever) kratafa 21, 144, 145\nNipadua bɛn na Yesu hyɛɛ bɔ sɛ obenyane afi owuo mu no? Continue reading “Enti Yesu Nyanee sɛ Ɔbɔfopɔn Mikael no?”\nAuthor WebmasterPosted on February 6, 2013 December 23, 2015 Categories Nkyerԑwdenhoma woayԑ ama Yehowa Adansefo, ƆsԑmpakaTags Nipakō Yesu Kristo yɛ, Owu Akyi Asetena, Owusɔre\nSo Yehowa Adansefo Yesu No ɛno Ara ne Yesu no a Bible Kyerɛkyerɛɛ no?\nWoyii mfonini yi fii afe 2007 Ɔwɛn Aban ɔmantam Nhyiam “Di Yesu Kristo Akyi”\n“Nanso misuro sɛ sɛnea ɔwɔ no de n’anitew daadaa Hawa no saa ara na mo adwene bɛdan afi ntease tiawa ne ɔsom kronn a ɛsɛ Kristo no. Efisɛ sɛ obi ba mo nkyɛn bɛka asɛmpa fa Yesu foforo a yɛnnkae ne ho asɛmpa a….”—2Korintofo 11:3-4\nSo yebetumi Anya Nkwagye denam Yesu a ɔnyɛ nea Bible Kyerɛkyerɛ no a Yebedi N’akyi?\nContinue reading “So Yehowa Adansefo Yesu No ɛno Ara ne Yesu no a Bible Kyerɛkyerɛɛ no?”\nAuthor WebmasterPosted on February 6, 2013 January 24, 2015 Categories Nkyerԑwdenhoma woayԑ ama Yehowa Adansefo, ƆsԑmpakaTags Nipakō Yesu Kristo yɛ, Nyankopɔn Baasakoro No


Mateo 19 NA-TWI - Awaregyae - Yesu wiee n’asɛnka no, - Bible Gateway\nMateo 19 Nkwa Asem (NA-TWI)\n19 Yesu wiee n’asɛnka no, ɔkɔɔ Galilea. Ofi Galilea no, otwaa asubɔnten Yordan baa Yudea. 2 Nnipadɔm tu dii n’akyi ma ɔsaa wɔn yare. 3 Farisifo bi ba bebisaa no nsɛm bi, pɛe sɛ wɔnam wɔn nsɛmmisa no so ma ɔka asɛm bi a, ɛde no bɛkɔ sɔhwɛ mu. Wobisaa no se, “Wopene awaregyae so anaa?”


Mommra mma yɛnto dwom wɔ anigye so mma Awurade;\nmomma yɛmmɔ ose mma yɛn nkwagye Botan no.\nMomma yɛmfa aseda mmra nʼanim,\nna yɛmfa ahosɛpɛw nnwom mma no so.\nEfisɛ Awurade yɛ Onyankopɔn kɛse,\nɔhenkɛse wɔ anyame nyinaa so.\nNe nsam na asase mu nneɛma nyinaa wɔ,\nna mmepɔw mpampam wɔ no.\nPo wɔ no, ɔno na ɔbɔe,\nna ne nsa na ɛnwenee asase kesee no.\nMommra, mma yɛnkotow nsom no.\nMomma yemmu nkotodwe wɔ Awurade yɛn Yɛfo no anim!\nƆyɛ yɛn Nyankopɔn;\nyɛyɛ ne didibea nnipa,\nne nguankuw a ɔhwɛ wɔn so.\nNnɛ, sɛ mote ne nne a,


箴言 8 CCB – Mmebusɛm 8 AKCB | Biblica\n箴言 8 CCB – Mmebusɛm 8 AKCB\n1Tie: Nyansa refrɛ.\nNtease ma ne nne so.\n2Ɔkwan no so, sorɔnsorɔmmea hɔ,\nnkwantanan no so, ɛhɔ na egyina,\n3apon a ɛkɔ kuropɔn no mu no ho,\nɛteɛ mu wɔ abobow ano hɔ se,\n4“Ao, mo nnipa na meteɛ mu refrɛ;\nmeteɛ mu frɛ adesamma nyinaa.\n5Mo a moyɛ ntetekwaa, momma mo ani ntew;\nmo a moyɛ nkwaseafo, munnya ntease.\n6Muntie, na mewɔ nsɛm pa bi ka kyerɛ mo;\nmibue mʼano ka nea eye.\n7Mʼano ka nea ɛyɛ nokware,\nefisɛ mʼanofafa kyi amumɔyɛsɛm.\n8Mʼanom nsɛm nyinaa yɛ pɛ;\nbiara nni mu a ɛyɛ nkontompo anaa nnaadaasɛm.\n9Ne nyinaa mu da hɔ ma nea ɔwɔ nhumu;\nɛho nni asɛm ma wɔn a wɔwɔ nimdeɛ.\n10Mompo dwetɛ na momfa mʼakwankyerɛ,\nmomfa nimdeɛ na mompo sikakɔkɔɔ ankasa.\n11Efisɛ nimdeɛ som bo sen bota,\nna worentumi mfa nea wopɛ biara ntoto no ho.\n12“Me, nyansa, mene anitew na ɛte;\nnimdeɛ ne nhumu wɔ me.\n13Sɛ wosuro Awurade ɛne sɛ wokyi bɔne;\nmikyi ahantan ne ahomaso,\nɔbra bɔne ne nnaadaasɛm.\n14Afotu ne atemmu pa wɔ me;\nmewɔ ntease ne tumi.\n15Me so na ahemfo nam di ade\nna sodifo nam me so hyehyɛ mmara a ɛyɛ pɛ;\n16Mmapɔmma de me bu ɔman\nne atitiriw nyinaa a wodi asase so hene.\n17Medɔ wɔn a wɔdɔ me,\nna wɔn a wɔhwehwɛ me no hu me.\n18Ahonyade ne anuonyam wɔ me nkyɛn,\nahode a ɛkyɛ ne yiyedi nso saa ara.\n19Mʼaba ye sen sikakɔkɔɔ ankasa;\nnea efi me mu boro dwetɛ a wɔasɔn so so.\n20Trenee akwan so na menam,\natɛntrenee akwan so,\n21mede ahode ma wɔn a wɔdɔ me\nna mehyɛ wɔn adekoradan amaama.\n22“Awurade bɔɔ me sɛ nʼabɔde mu abakan\ndii ne tete nneyɛe anim;\n23oyii me sii hɔ fi tete,\nansa na wiase refi ase.\n24Wɔwoo me ansa na wɔrebɔ po kakraka no,\nansa na wɔreyɛ nsuti a nsu ahyɛ no ma no,\n25ansa na wɔde mmepɔw resisi hɔ;\nwɔwoo me ansa na nkoko reba,\n26ansa na ɔbɔɔ asase ne ne mfuw\nanaa dɔte biara a ɛwɔ asase so.\n27Mewɔ hɔ ansa na wɔbɔɔ ɔsoro,\nbere a otwaa ɔhye too ebun no ani no,\n28bere a ɔbɔɔ omununkum wɔ soro\nna ɔde ebun mu nsuti tintim hɔ dennen no;\n29bere a otwaa ɔhye maa po\nsɛnea nsu no rentra ne hye,\nne bere a otwaa asase fapem no,\n30na meyɛ odwumfo a mete ne nkyɛn.\nAnigye hyɛɛ me ma daa\nna midii ahurusi wɔ nʼanim bere biara,\n31na mʼani gye wɔ ne wiase nyinaa mu\nna mʼani ka wɔ adesamma mu.\n32“Enti me mma, muntie me;\nnhyira ne wɔn a wɔnantew mʼakwan so.\n33Muntie mʼakwankyerɛ na munhu nyansa;\nmummmu mo ani ngu so.\n34Nhyira ne onipa a otie me,\nɔwɛn mʼabobow ano daa,\nna ɔtwɛn wɔ hɔ.\n35Na obiara a ohu me no nya nkwa,\nna onya anisɔ fi Awurade nkyɛn.\n36Na nea wanhwehwɛ me no haw ne ho\nna wɔn a wɔtan me no dɔ owu.”\nAKCB : Mmebusɛm 8


Matej 23 CRO – Mateo 23 ASCB | Biblica\nMatej 23 CRO – Mateo 23 ASCB\nYesu Ka Atwerɛsɛm No Akyerɛkyerɛfoɔ Ne Farisifoɔ Anim\n1Afei, Yesu ka kyerɛɛ nnipadɔm no ne nʼasuafoɔ no sɛ, 2“Atwerɛsɛm no Akyerɛkyerɛfoɔ ne Farisifoɔ no na wɔkyerɛ Mose mmara no ase. 3Yei enti, ɛsɛ sɛ motie wɔn, na moyɛ biribiara a wɔkyerɛ mo. Nanso, monnyɛ deɛ wɔyɛ no bi ɛfiri sɛ, deɛ wɔka no, ɛnyɛ ɛno na wɔyɛ. 4Wɔhyɛ mo, ma modi mmara a ɛyɛ den so a wɔn ankasa mpɛ sɛ wɔdi so.\n5“Biribiara a wɔyɛ no yɛ ɔyɛkyerɛ. Wɔatwerɛ Onyame Asɛm abɔ wɔn moma ne wɔn nsa so, na wɔhyɛ wɔn ntadeɛ de kyerɛ sɛ wɔyɛ ateneneefoɔ. 6Na sɛ wɔkɔ apontoɔ ase nso a, wɔpɛ sɛ daa wɔtena mpanin tenabea. Afei, wɔkɔ asɔre nso a, wɔpɛ sɛ wɔtena mpanin tenabea pa. 7Sɛ wode obuo kyea wɔn abɔntene so na wofrɛ wɔn ‘Rabi’ anaa ‘Owura’ a, ɛyɛ wɔn dɛ.\n8“Mommma obiara mfrɛ mo saa. Ɛfiri sɛ, Onyankopɔn nko ara na ɔyɛ Owura. Mo nyinaa moyɛ pɛ sɛ anuanom. 9Mommfrɛ obiara wɔ asase so ha sɛ ‘Agya,’ ɛfiri sɛ, Onyankopɔn a ɔwɔ ɔsoro no nko ara na ɛsɛ sɛ wɔfrɛ no saa. 10Na mommma wɔmmfrɛ mo ‘Owura,’ ɛfiri sɛ, ɔbaako pɛ na ɔyɛ mo wura a ɔne Agyenkwa no. 11Wobrɛ wo ho ase som afoforɔ a, wobɛyɛ ɔkɛseɛ. Wopɛ sɛ woyɛ kɛse a, yɛ ɔsomfoɔ. 12Na obiara a ɔbɛma ne ho so no, wɔbɛbrɛ no ase; saa ara nso na obiara a ɔbɛbrɛ ne ho ase no, wɔbɛma no so.\n13“Monnue! Mo Farisifoɔ ne Atwerɛsɛm no akyerɛkyerɛfoɔ nyaatwomfoɔ, ɛfiri sɛ, mosi afoforɔ Ɔsoro Ahennie ho ɛkwan. Mo a, monkɔ mu. Mo nso a, momma afoforɔ a wɔpɛ sɛ wɔkɔ mu no ɛkwan. 14Nyaatwomfoɔ! Mobɔ mpaeɛ atentene wɔ mmɔntene so de kyerɛ sɛ moyɛ ateneneefoɔ wɔ ɛberɛ a motu akunafoɔ firi wɔn afie mu.\n15“Monnue! Mo Farisifoɔ ne Atwerɛsɛm no akyerɛkyerɛfoɔ nyaatwomfoɔ! Mokɔ ewiase afanan nyinaa sɛ mobɛnya onipa fua abɛfra mo mu. Na sɛ monya obi saa a, mosɛe no ma ɔyɛ ɔbonsam ba sene sɛdeɛ moteɛ no.\n16“Monnue! Akwankyerɛfoɔ anifirafoɔ a moka sɛ, sɛ obi de asɔredan ka ntam a, ɛno deɛ, ɛnyɛ hwee. Na sɛ ɔde sikakɔkɔɔ a ɛwɔ asɔredan no mu ka ntam deɛ a, ɛnneɛ, ntam no kyekyere onii no. 17Anifirafoɔ nkwaseafoɔ! Asɔredan no ne emu sikakɔkɔɔ no mu deɛ ɛwɔ he na ɛsom bo; sikakɔkɔɔ no anaa asɔredan no a ɛte sikakɔkɔɔ no ho no? 18Na moka sɛ, ‘Sɛ obi ka afɔrebukyia no ntam a, ɛnyɛ hwee. Na mmom, sɛ ɔka ayɛyɛdeɛ a ɛgu afɔrebukyia no so ntam deɛ a, ɛkyekyere onii no’ 19Anifirafoɔ! Afɔrebukyia a ɛte ayɛyɛdeɛ a ɛgu so no ho no ne ayɛyɛdeɛ a ɛgu so no mu deɛ ɛwɔ he na ɛsom bo? 20Sɛ woka afɔrebukyia no ntam a, woka afɔrebukyia no ne ɛso ayɛyɛdeɛ no nyinaa ntam, 21na sɛ woka asɔredan no ntam a, woka asɔredan no ne Onyankopɔn a ɔte mu no nyinaa ntam. 22Na sɛ woka ɔsoro ntam a, na woreka Onyankopɔn ahennwa ne Onyankopɔn no ankasa ntam.\n23“Monnue! Mo Farisifoɔ ne Atwerɛsɛm no akyerɛkyerɛfoɔ nyaatwomfoɔ! Moyi ntotosoɔ dudu wɔ afifideɛ a ɛwɔ mo mfikyifuo mu no ho, nanso mogya nneɛma a ɛsom bo te sɛ atɛntenenee, ahummɔborɔ ne nokorɛdie. Ɛwom sɛ ɛsɛ sɛ moyiyi ntotosoɔ dudu no deɛ, nanso ɛnsɛ sɛ mogya nneɛma a ɛsom bo no. 24Anifirafoɔ akwankyerɛfoɔ! Mosɔne deɛ morenom so, yi mu nwansena nanso momene yoma!\n25“Monnue! Mo Farisifoɔ ne Atwerɛsɛm no akyerɛkyerɛfoɔ nyaatwomfoɔ! Motwi mo kuruwa ne mo ayowaa ho fɛfɛɛfɛ nanso emu no deɛ, asisie ne pɛsɛmenkomenya ahyɛ no ma tɔ. 26Farisifoɔ anifirafoɔ! Montwi kuruwa no mu kane, na kuruwa no ho nyinaa bɛte!\n27“Monnue! Mo Farisifoɔ ne Atwerɛsɛm no akyerɛkyerɛfoɔ! Mote sɛ ɛda a wɔasra ho fɛfɛɛfɛ nanso awufoɔ nnompe ne nneɛma funu ahyɛ mu ma tɔ. 28Moyɛ mo anim sɛ ateneneefoɔ, nanso bɔne ahodoɔ ahyɛ mo mu ma tɔ.\n29“Monnue! Mo Farisifoɔ ne Atwerɛsɛm no akyerɛkyerɛfoɔ nyaatwomfoɔ! Mosisi nna akɛseɛ ma adiyifoɔ a mo ara mo agyanom kunkumm wɔn, na mode nhwiren gugu ateneneefoɔ a wɔkunkum wɔn no da so, 30na motwa mo ho ka sɛ, ‘Sɛ na yɛte ase saa ɛberɛ no a, anka yɛrenyɛ bɔne a yɛn agyanom yɛeɛ no.’ 31Sɛ moka saa a, mobu mo ho fɔ sɛ moyɛ atirimuɔdenfoɔ mma. 32Na modi wɔn anammɔn akyi yɛ saa bɔne korɔ no ara bi pɛpɛɛpɛ.\n33“Awɔ! Nhurutoa mma! Mobɛyɛ dɛn adwane amanehunu ogya mu atemmuo no? 34Mɛsoma adiyifoɔ ne anyansafoɔ ne akyerɛkyerɛfoɔ aba mo nkyɛn. Mobɛbɔ wɔn mu bi asɛnnua mu akum wɔn. Mobɛbɔ ebinom akyi mmaa wɔ mo asɔredan mu, na moataa ebi firi nkuro so akɔ nkuro so. 35Na ateneneefoɔ mogya a moahwie agu asase so nyinaa, ɛfiri Habel so de kɔsi Barakia ba Sakaria a mokumm no wɔ asɔredan ne afɔrebukyia ntam no, bɛba mo so. 36Mereka makyerɛ mo sɛ, atemmuo a wɔaboaboa ano no nyinaa bɛba nnɛmma yi so.\n37“Ao Yerusalem, Yerusalem, wo a wokum adiyifoɔ, na wosi wɔn a wɔasoma wɔn wo nkyɛn aboɔ, mpɛn ahe na anka mepɛɛ sɛ meboaboa wo mma ano, sɛdeɛ akokɔbaatan boaboa ne mma ano ne ntaban ase, nanso moampɛ! 38Wɔbɛgya mo efie fituo ama mo. 39Na mese mo sɛ, ɛfiri sɛsɛɛ morenhunu me bio kɔsi sɛ, mobɛka sɛ, ‘Nhyira ne deɛ ɔnam Awurade din mu reba no.’ ”\nASCB : Mateo 23